text:
Essuula 25
1 Awo Fesuto bwe yatuuka mu ssaza, bwe waayitawo ennaku ssatu, n'ava mu Kayisaliya n'alinnya e Yerusaalemi.
2 Bakabona abakulu n'abakungu b'Abayudaaya ne bamubuulira Pawulo bye yaloopebwa; ne bamwegayirira,
3 nga baagala abakole obulungi ku ye, amutumire okujja e Yerusaalemi; bamuteegere mu kkubo okumutta.
4 Naye Fesuto n'addamu nti Pawulo akuumirwa mu Kayisaliya, naye ye yennyini yali ng'anaatera okuvaayo okugenda.
5 N'agamba nti Kale abakulu mu mmwe bagende nange, bamuvunaane oyo oba ng'aliko ekibi kyonna kyonna.
6 Bwe yamalayo ewaabwe ennaku ezitaasingawo munaana oba kkumi, n'aserengeta e Kayisaliya; ku lunaku olw'okubiri n'atuula ku ntebe esalirwako emisango, n'alagira okuleeta Pawulo.
7 Bwe yatuuka Abayudaaya abaava e Yerusaalemi ne bayimirira okumwetooloola, nga baleeta ebimuvunaanwa bingi era ebizibu, bye bataayinza kulumiriza;
8 Pawulo n'awoza nti Siyonoonanga mu mateeka g'Abayudaaya newakubadde ku yeekaalu newakubadde eri Kayisaali.
9 Naye Fesuto, bwe yayagala Abayudaaya okumusiima, n'addamu eri Pawulo n'agamba nti Oyagala okugenda e Yerusaalemi osalirwe eyo omusango gw'ebigambo bino mu maaso gange?
10 Naye Pawulo n'agamba nti Nnyimiridde awali entebe esalirwako emisango eya Kayisaali, we ŋŋwanidde okusalirwa omusango: siyonoonanga eri Abayudaaya, era nga naawe bw'otegeerera ddala obulungi.
11 Kale oba nga nnayonoona era nga nnakola ekigambo ekisaanidde okunzisa, sigaana kufa: naye oba nga bano ebigambo bye banvunaana nga tebiriiwo na kimu, tewali muntu ayinza okumpaayo mu bo. Njulira Kayisaali.
12 Fesuto bwe yamala okuteesa nabo mu lukiiko n'alyoka addamu nti Ojulidde Kayisaali: oligenda eri Kayisaali.
13 Awo bwe waayitawo ennaku, Agulipa kabaka ne Berenike ne batuuka e Kayisaliya, ne balamusa Fesuto.
14 Bwe baamalayo ennaku nnyingi, Fesuto n'abuulira kabaka ebigambo bya Pawulo ng'agamba nti Waliwo omuntu Ferikisi gwe yaleka nga musibe:
15 bwe nnali mu Yerusaalemi bakabona abakulu n'abakadde b'Abayudaaya ne bambuulira ebigambo bye, nga baagala okumusalira omusango.
16 Ne mbaddamu nti Si mpisa ya Baruumi okuwaayo omuntu abamuvunaana nga tebannaba kubaawo mu maaso ge, era nga tannaweebwa bbanga lya kuwoza bye bamuvunaana.
17 Awo bwe baakuŋŋaanira wano, saalwa n'akatono, naye ku lunaku olw'okubiri ne ntuula ku ntebe esalirwako emisango ne ndagira okuleeta omusajja oyo.
18 Bwe baayimirira abamuvunaana ne bataleeta nsonga ya bigambo bibi nga bwe nnali ndowooza;
19 naye baalina ku ye ebibuuzibwa mu ddiini yaabwe n'eby'omuntu Yesu eyafa, Pawulo gwe yayogerako okuba omulamu.
20 Nange bwe nnabulwa bwe nnaakebera ebyo, ne mmubuuza ng'ayagala okugenda e Yerusaalemi okusalirwayo omusango ogwa bino.
21 Naye Pawulo bwe yajulira okukuumibwa okusalirwa omusango eri Augusito, ne ndagira okumukuuma okutuusa lwe ndimuweereza eri Kayisaali.
22 Agulipa n'agamba Fesuto nti Nandyagadde nange okuwulira omuntu oyo. N'agamba nti Enkya onoomuwulira.
23 Awo ku lunaku olw'okubiri Agulipa ne Berenike bwe bajja n'ekitiibwa ekinene era bwe baayingira mu kifo awawulirirwa emisango wamu n'abaami abakulu n'abakungu ab'omu kibuga, Fesuto n'alagira Pawulo n'aleetebwa.
24 Fesuto n'agamba nti Agulipa kabaka nammwe mwenna abali wano naffe, mumulaba ono, ekibiina kyonna eky'Abayudaaya gwe banneegayiririra mu Yerusaalemi ne wano nga boogerera waggulu nti tekimugwanidde kuba mulamu nate.
25 Naye nze ne ntegeera nga takoze kigambo ekisaanidde okumussa: naye ye bwe yajulira Augusito ne nsala okumuweerezaayo.
26 Sirina kigambo ku ye eky'amazima okuwandiikira mukama wange. Kyenvudde mmuleeta we muli, era okusinga w'oli, ggwe kabaka Agulipa, bwe tunaamala okumukemereza ndyoke mbeere n'ekigambo eky'okuwandiika.
27 Kubanga ndaba nga kya busiru okuweereza omusibe n'obutabuulira nsonga eziri ku ye.


c: text/html

text:
Isaaya Isaiah
Chapter 63
1 Ani ono ava mu Edomu, ng'alina ebyambalo ebinnyike mu ddagala ng'ava e Bozula? ono alina engoye ez'ekitiibwa, ng'atambuza amaanyi ge amangi? Nze ayogera obutuukirivu, ow'amaanyi okulokola.
2 Obeeredde ki omumyufu mu byambalo byo, engoye zo ne zifaanana oyo asambira mu ssogolero?
3 Nsambye essogolero omu nzekka so ku mawanga tekwali n'omu eyali awamu nange: weewaawo, nabasamba mu busungu bwange ne mbalinnyirira mu kiruyi kyange n'omusaayi ogw'obulamu bwabwe gumansukidde ku byambalo byange era engoye zange zonna zijjudde amabala.
4 Kubanga olunaku olw'okuwalanirwako eggwanga lwali mu mutima gwange, n'omwaka ogw'abanunule bange gutuuse.
5 Ne mmagamaga ne wataba muyambi; ne nneewuunya obutabaawo wa kuwanirira: omukono gwange nze kyegwava gundeetera obulokozi n'ekiruyi kyange kye kyampanirira.
6 Ne nninnyirira amawanga wansi mu busungu bwange, ne mbatamiiza ku kiruyi kyange, ne nfuka ku ttaka omusaayi ogw'obulamu bwabwe.
7 Naayogera ku bikolwa bya Mukama eby'ekisa ekingi n'amatendo ga Mukama, nga byonna bwe biri by'atuwadde Mukama; n'obulungi obungi obuli eri ennyumba ya Isiraeri, bw'abawadde ng'okusaasira kwe bwe kuli era ng'olufulube bwe luli olw'ebikolwa bye eby'ekisa ekingi.
8 Kubanga yayogera nti Mazima be bantu bange, abaana abatalikuusakuusa: kale n'aba mulokozi waabwe.
9 Yabonyaabonyezebwa mu kubonyaabonyezebwa kwabwe kwonna, ne malayika ali mu maaso ge yabalokolanga: mu kwagala kwe ne mu kusaasira kwe yabanunula; n'abasitulanga n'abeetikkiranga ennaku zonna ez'edda.
10 Naye ne bajeema ne banakuwaza omwoyo gwe omutukuvu: kyeyava akyuka okuba omulabe waabwe; n'alwana nabo ye yennyini.
11 Awo n'alyoka ajjukira ennaku ez'edda, Musa n'abantu be, ng'ayogera nti Ali ludda wa oyo eyabalinnyisa ng'abaggya mu nnyanja wamu n'abasumba b'endiga ze? ali ludda wa oyo eyateeka omwoyo gwe omutukuvu wakati mu bo?
12 eyatambuzanga omukono gwe ogw'ekitiibwa awali omukono ogwa ddyo ogwa Musa? eyayawulamu amazzi mu maaso gaabwe okwekolera erinnya eritaliggwaawo?
13 eyabayisa mu buziba, ng'embaalasi mu ddungu, obuteesittala?
14 Ng'ente bwe ziba ezikka mu kiwonvu, omwoyo gwa Mukama gwabawummuzanga bwe gutyo: bwe watwala bw'otyo abantu bo okwekolera erinnya ery'ekitiibwa.
15 Tunula ng'oyima mu ggulu, olabe ng'oyima mu nnyumba ey'obutukuvu bwo n'ekitiibwa kyo: buli ludda wa obunyiikivu bwo n'ebikolwa byo eby'amaanyi? okwagala kw'emmeeme yo n'okusaasira kwo kuziyizibwa gye ndi.
16 Kubanga gwe Kitaffe, newakubadde nga Ibulayimu tatumanyi so ne Isiraeri ga tatukkiriza: ggwe, ai Mukama, gwe Kitaffe; omununuzi waffe okuva emirembe n'emirembe lye linnya lyo.
17 Ai Mukama, lwaki gwe okutukyamya mu makubo go n'okakanyaza omutima gwaffe obutakutya? Komawo ku lw'abaddu bo, ebika eby'obusika bwo.
18 Abantu bo abatukuvu baabulina kaseera buseera kaseera buseera: abalabe baffe balinnyiridde awatukuvu wo.
19 Tufuuse ng'abo b'otofuganga; ng'abo abatatuumibwanga linnya lyo.

robotstxt: allowed

filter: keep


text:
Okuva Exodus
Chapter 27
1 Era olikola ekyoto n'omuti gwa sita, emikono etaano obuwanvu, n'emikono etaano obugazi; ekyoto kiryenkanankana: n'obugulumivu bulibeera emikono esatu.
2 Era olikola amayembe gaakyo ku nsonda zaakyo ennya: amayembe gaakyo galibeera ga muti gumu nakyo; era olikibikkako ekikomo.
3 Era olikola entamu zaakyo ez'okutwaliramu evvu lyakyo, n'ebijiiko byakyo, n'ebibya byakyo, n'eby'okukwasa ennyama byakyo, n'emmumbiro zaakyo: ebintu byakyo byonna olibikola bya bikomo.
4 Era olikikolera ekitindiro eky'ekikomo ekirukibwa; ne ku kirukiddwa olikolako empeta nnya ez'ebikomo ku nsonda zaakyo ennya.
5 Era olikiteeka wansi w'omuziziko ogwetooloola ekyoto wansi, ekirukiddwa kituuke wakati mu bugulumivu obw'ekyoto.
6 Era olikola emisituliro egy'ekyoto, emisituliro gy'omuti gwa sita, oligibikkako ebikomo.
7 N'emisituliro gyakyo giriyingizibwa mu mpeta, n'emisituliro giribeera ku mbiriizi z'ekyoto zombi, okukisitula.
8 Olikikola n'embaawo nga kirina ebbanga munda: nga bwe walagirirwa ku lusozi, bwe batyo bwe balikikola.
9 Era olikola oluggya lw'eweema: eby'oluuyi olw'obukiika obwa ddyo mu bukiika obwa ddyo walibeera ebitimbibwa eby'oluggya ebya bafuta erangiddwa emikono kikumi obuwanvu oluuyi olumu:
10 n'empagi zaalwo ziribeera amakusni abiri, n'ebinnya byazo amakumi abiri, eby'ebikomo; ebikwaso by'empagi n'emiziziko gyazo bya ffeeza.
11 Era bwe bityo eby'oluuyi olw'obukiika obwa kkono walibeera ebitimbibwa emikono kikumi obuwanvu, n'empagi zaalwo amakumi abiri, n'ebinnya byazo amakumi abiri, eby'ebikomo; ebikwaso by'empagi n'emiziziko gyazo bya ffeeza.
12 Era eby'obugazi bw'oluggya ku luuyi olw'ebugwanjuba walibeera ebitimbibwa eby'emikono amakumi ataano: empagi zaabyo kkumi, n'ebinnya byazo kkumi.
13 N'obugazi bw'oluggya ku luuyi olw'ebuvanjuba mu buvanjuba bulibeera emikono amakumi ataano.
14 Ebitimbibwa eby'oluuyi olumu olw'omulyango biribeera emikono kkumi n'etaano: empagi zaabyo ssatu, n'ebinnya byazo bisatu.
15 Era eby'oluuyi olw'okubiri walibeera ebitimbibwa eby'emikono kkumi n'etaano: empagi zaabyo ssatu, n'ebinnya byazo bisatu.
16 Era olw'omulyango ogw'oluggya walibeera oluggi olw'emikono amakumi abiri, olwa kaniki, n'olugoye olw'effulungu, n'olumyufu, ne bafuta erangiddwa, omulimu gw'omudaliza: empagi zaazo nnya, n'ebinnya byazo bina.
17 Empagi zonna ez'oluggya ezeetooloode ziribeerako emiziziko egya ffeeza: ebikwaso byazo bya ffeeza, n'ebinnya byazo bya bikomo.
18 Obuwanvu obw'oluggya bulibeera emikono kikumi, n'obugazi amakumi ataano wonna wonna, n'obugulumivu emikono etaano, obwa bafuta ennungi erangiddwa, n'ebinnya byazo bya bikomo.
19 Ebintu byonna eby'omu weema mu mulimu gwayo gwonna, n'enninga zaayo zonna, n'enninga zonna ez'oluggya, biribeera bya bikomo.
20 Era oliragira abaana ba Isiraeri bakuleetere amafuta amalungi ag'omuzeeyituuni agakubibwa ag'ettabaaza, okwasa ettabaaza bulijo.
21 Mu weema ey'okusisinkanirangamu, ebweru w'eggigi eriri mu maaso g'obujulirwa, Alooni n'abaana be banaagirongoosanga okuva olweggulo okutuusa enkya mu maaso ga Mukama: linaabanga tteeka ennaku zonna mu mirembe gyabwe gyonna ku lw'abaana ba Isiraeri.


text:
NNINA muninkini wange mukulu ddala, naye tayagala mmukwateko n’akazannyo kaba ka bigwo. Kati emyaka ebiri naye teri kazannyo. Ate tayagala nfune muwala mulala. Nkole ntya?
Nze Patrick e Mukono.
EBISEERA ebisinga bw’ofuna omukyala nga mukulu kizibu okuwuliziganya ate kubanga akusinga emyaka oluusi oyinza n’okumutya okumugamba ky’oyagala.
Ogambye omukyala ono atya okumukwatako oba alina ekizibu era nga n’okufuna omukwano n’omusajja omuto yayagala kubuza kizibu kye.
Oba nga n’okwegatta kwa bigwo ddala omukyala ono nkakasa nti alina ekizibu. Ate ekyewuunyisa tayagala ofune muwala oba omukyala omulala.
Ono wamwagalako ssente? Oba kye kyo mwana wange omukyala ono akumalira budde


text:
Ebyabaleevi Leviticus
Chapter 24
1 Mukama n'agamba Musa nti
2 Lagira abaana ba Isiraeri, bakuleetere amafuta amalungi aga zeyituuni amakube olw'ettabaaza, okwasanga ettabaaza olutata.
3 Ebweru w'eggigi ery'obujulirwa, mu weema ey'okusisinkanirangamu, Alooni w'anaagirongooserezanga okusooka akawungeezi okutuusa enkya mu maaso ga Mukama olutata: linaabanga tteeka eritaliggwaawo mu mirembe gyammwe gyonna.
4 Ettabaaza anaazirongooserezanga ku kikondo ekirongoofu mu maaso ga Mukama olutata.
5 Era onoddiranga obutta obulungi, n'oggyamu emigaati kkumi n'ebiri emyokye: ebitundu bibiri eby'ekkumi ebya efa binaabanga mu mugaati gumu.
6 Era onoogitegekanga embu bbiri, buli lubu mukaaga, ku mmeeza ennongoofu mu maaso ga Mukama.
7 Era onooteekanga omugavu omulongoofu ku buli lubu, gubeerenga ekijjukizo eri emigaati, ekiweebwayo ekikolebwa n'omuliro eri Mukama.
8 Buli ssabbiiti anaagitegekanga mu maaso ga Mukama olutata; ye ndagaano eteriggwaawo ku lw'abaana ba Isiraeri.
9 Era ginaabanga gya Alooni ne batabani be; era banaagiriiranga mu kifo ekitukuvu: kubanga mitukuvu nnyo gyali ku biweebwayo ebya Mukama ebikolebwa n'omuliro olw'etteeka eritaliggwaawo.
10 Awo mutabani w'omukazi Omuisiraeri, kitaawe Mumisiri, n'afuluma n'agenda mu baana ba Isiraeri: mutabani w'omukazi Omuisiraeri n'omusajja wa Isiraeri ne bawakanira mu lusiisira;
11 mutabani w'omukazi Omuisiraeri n'avvoola Erinnya n'akolima; ne bamuleetera Musa. Ne nnyina erinnya lye Seromisi, muwala wa Dibuli, ow'omu kika kya Ddaani.
12 Ne bamusiba belyoke babuulirwe mu kamwa ka Mukama.
13 Mukama n'agamba Musa nti
14 Oyo akolimye mumufulumye ebweru w'olusiisira; n'abo bonna abamuwulidde bateeke emikono gyabwe ku mutwe gwe, ekibiina kyonna kimukube amayinja.
15 Era onoogamba abaana ba Isiraeri nti Buli anaakolimiranga Katonda we anaabangako ekibi kye.
16 N'oyo anavvoolanga erinnya lya Mukama talemanga kuttibwa; ekibiina kyonna tekiremanga kumukuba mayinja: omugenyi naye era n'enzaalwa, bw'anawoolanga erinnya lya Mukama, anattibwanga.
17 N'oyo anaakubanga omuntu yenna n'amutta talemanga kuttibwa;
18 n'oyo anaakubanga ensolo n'agitta anaagiriwanga: obulamu olw'obulamu.
19 Era omuntu bw'anaalemazanga muliraanwa we; nga bw'akoze, bw'anaakolebwanga bw'atyo;
20 ekinuubule olw'ekinuubule, eriiso olw'eriiso, erinnyo olw'erinnyo: nga bw'alemazizza omuntu, bw'anaasasulibwanga bw'atyo.
21 N'oyo anattanga ensolo anaagiriwanga: n'oyo anattanga omuntu anattibwanga.
22 Munaabanga n'etteeka limu eri omugenyi era n'enzaalwa: kubanga nze Mukama Katonda wammwe.
23 Awo Musa n'agamba abaana ba Isiraeri, oyo eyakolima ne bamufulumya ebweru w'olusiisira; ne bamukuba amayinja. Abaana ba Isiraeri ne bakola nga Mukama bwe yalagira Musa.


text:
Chapter 3
1 Awo waaliwo omuntu ow'omu Bafalisaayo, erinnya lye Nikoodemo, mwami mu Bayudaaya:
2 oyo n'ajja gy'ali ekiro, n'amugamba nti Labbi, tumanyi nti oli muyigiriza eyava eri Katonda: kubanga tewali muntu ayinza okukola obubonero buno bw'okola ggwe, wabula Katonda ng'ali naye.
3 Yesu n'addamu n'amugamba nti Ddala ddala nkugamba nti Omuntu bw'atazaalibwa mulundi gwa kubiri tayinza kulaba bwakabaka bwa Katonda.
4 Nikoodemo n'amugamba nti Omuntu ayinza atya okuzaalibwa bw'aba nga mukadde? ayinza okuyingira mu lubuto lwa nnyina omulundi ogw'okubiri, n'azaalibwa?
5 Yesu n'addamu nti Ddala ddala nkugamba nti omuntu bw'atazaalibwa mazzi na Mwoyo, tayinza kuyingira mu bwakabaka bwa Katonda.
6 Ekizaalibwa omubiri kiba mubiri; n'ekizaalibwa Omwoyo kiba mwoyo.
7 Teweewuunya kubanga nkugambye nti Kibagwanira okuzaalibwa omulundi ogw'okubiri.
8 Empewo ekuntira gy'eyagala, n'owulira okuwuuma kw'ayo, naye tomanyi gy'eva, newakubadde gy'egenda: bw'atyo bw'abeera buli muntu yenna azaalibwa Omwoyo.
9 Nikoodemo n'addamu n'amugamba nti Ebyo biyinza bitya okubaawo?
10 Yesu n'addamu n'amugamba nti Ggwe omuyigiriza wa Isiraeri, n'ototegeera ebyo?
11 Ddala ddala nkugamba nti Twogera kye tumanyi, tutegeeza kye twalaba; so temukkiriza kutegeeza kwaffe.
12 Bwe mbabuulidde eby'ensi, ne mutakkiriza, mulikkiriza mutya bwe nnaababuulira eby'omu ggulu?
13 Tewali muntu eyali alinnye mu ggulu, wabula eyava mu ggulu, ye Mwana w'omuntu ali mu ggulu.
14 Nga Musa bwe yawanika omusota mu ddungu, bwe kityo n'Omwana w'omuntu kimugwanira okuwanikibwa:
15 buli muntu yenna amukkiriza abeere n'obulamu obutaggwaawo mu ye.
16 Kubanga Katonda bwe yayagala, ensi bw'ati, n'okuwaayo n'awaayo Omwana we eyazaalibwa omu yekka buli muntu yenna amukkiriza aleme okubula, naye abeere n'obulamu obutaggwaawo.
17 Kubanga Katonda teyatuma Mwana we mu nsi, okusalira ensi omusango; naye ensi erokokere ku ye.
18 Amukkiriza tegumusinga: atamukkiriza gumaze okumusinga, kubanga takkirizza linnya lya Mwana eyazaalibwa omu yekka owa Katonda.
19 Guno gwe musango kubanga omusana guzze mu nsi, abantu ne baagala enzikiza okukira omusana; kubanga ebikolwa byabwe byali bibi.
20 Kubanga buli muntu yenna akola ebitasaana akyawa omusana, so tajja eri omusana, ebikolwa bye bireme okunenyezebwa.
21 Naye akola amazima ajja eri omusana ebikolwa bye birabike nga byakolerwa mu Katonda.
22 Oluvannyuma lw'ebyo Yesu n'ajja n'abayigirizwa be mu nsi y'e Buyudaaya; n'alwayo nabo, n'abatiza.
23 Naye Yokaana yali ng'abatiriza mu Enoni kumpi n'e Salimu, kubanga ye eri amazzi amaangi: ne bajjanga, ne babatizibwanga.
24 Kubanga Yokaana yali nga tannateekebwa mu kkomera.
25 Abayigirizwa ba Yokaana n'Omuyudaaya ne baba n'empaka, mu bigambo eby'okutukuza.
26 Ne bajja eri Yokaana, ne bamugamba nti Labbi, oli eyali naawe emitala wa Yoludaani, gwe wategeeza, laba, oyo abatiza; n'abantu bonna bajja gy'ali.
27 Yokaana n'addamu n'agamba nti Omuntu tayinza kuganya kigambo kyonna wabula ng'akiweereddwa okuva mu ggulu.
28 Mmwe bennyini muli bajulirwa bange nga nnayogera nti Si nze Kristo, naye nga nnatumibwa kumukulembera.
29 Alina omugole ye awasa: naye mukwano gw'oyo awasa, ayimirira ng'amuwulira, asanyukira nnyo eddoboozi ly'oyo awasizza: kale essanyu lyange eryo lituukiridde.
30 Ye kimugwanira okukula, naye nze okutoowala.
31 Ava mu ggulu ye afuga byonna; ow'omu nsi aba wa mu nsi, ayogera bya mu nsi: ava mu ggulu ye afuga byonna.
32 Kye yalaba era kye yawulira ky'ategeeza; so tewali muntu akkiriza kutegeeza kwe.
33 Akkiriza okutegeeza kwe, ng'ataddeko akabonero ke nti Katonda wa mazima.
34 Kubanga Katonda gwe yatuma ayogera bigambo bya Katonda: kubanga, bw'agaba Omwoyo, tamugera.
35 Kitaffe ayagala Omwana, era yamuwa byonna mu mukono gwe.
36 Akkiriza Omwana alina obulamu obutaggwaawo; naye atakkiriza Mwana, taliraba bulamu, naye obusungu bwa Katonda bubeera ku ye.


text:
Chapter 10
1 Ddala ddala mbagamba nti Atayita mu mulyango ng'ayingira mu kisibo ky'endiga, naye n'alinnyira awalala, oyo ye mubbi era omunyazi.
2 Naye ayita mu mulyango, ye musumba w'endiga.
3 Oyo omuggazi amuggulirawo; n'endiga zimuwulira eddoboozi: aziyita endiga ze amannya; azifulumya ebweru.
4 Bw'amala okufulumya ezize zonna, azikulembera, n'endiga zimugoberera: kubanga zimumanyi eddoboozi.
5 Omulala tezirimugoberera, naye zirimudduka buddusi: kubanga tezimanyi ddoboozi lya balala.
6 Yesu n'abagerera olugero luno, naye bo tebaategeera bigambo bwe biri bye yabagamba.
7 Awo Yesu n'abagamba nate nti Ddala ddala mbagamba nti Nze mulyango gw'endiga.
8 Bonna abansooka baali babbi era abanyazi: naye endiga tezaabawulira.
9 Nze mulyango: omuntu bw'ayingirira mu nze alirokoka, aliyingira, alifuluma, aliraba eddundiro.
10 Omubbi tajja wabula okubba, n'okutta, n'okuzikiriza. Nze najja zibe n'obulamu, era zibe nabwo obungi.
11 Nze musumba omulungi: omusumba omulungi awaayo obulamu bwe olw'endiga.
12 Alundirira empeera, atali musumba, endiga nga si zize ye, bw'alaba omusege nga gujja, aleka endiga n'adduka, n'omusege guzisikula guzisaasaanya.
13 Adduka kubanga wa mpeera, so endiga tazissaako mwoyo.
14 Nze musumba omulungi: era ntegeera ezange, n'ezange zintegeera
15 nga Kitange bw'antegeera, nange mpaayo obulamu bwange olw'endiga.
16 Era nnina n'endiga endala ezitali za mu kisibo kino: nazo kiŋŋwanira okuzireeta, ziriwulira eddoboozi lyange; era ziriba ekisibo kimu, omusumba omu.
17 Kitange kyava anjagala, kubanga nze mpaayo obulamu bwange, ndyoke mbutwale ate.
18 Tewali abunziyako, naye nze nzekka mbuwaayo. Nnina obuyinza obw'okubuwaayo, era nnina obuyinza obw'okubutwala nate. Ekiragiro ekyo nakiweebwa Kitange.
19 Ne wabaawo nate okwawukana mu Bayudaaya olw'ebigambo ebyo.
20 Abamu ku bo bangi ne bagamba nti Aliko dayimooni era alaluse; mumuwulirira ki?
21 Abalala ne bagamba nti Ebigambo bino si bya muntu aliko dayimooni. Dayimooni ayinza okuzibula amaaso ga bamuzibe?
22 Yali mbaga ey'okutukuza mu Yerusaalemi; byali biro bya mpewo;
23 Yesu n'atambulira mu yeekaalu mu kisasi kya Sulemaani.
24 Awo Abayudaaya ne bamwetooloola, ne bamugamba nti Olituusa wa okutubuusisabuusisa? Oba nga ggwe Kristo, tubuulirire ddala.
25 Yesu n'abaddamu nti Nnabagamba, naye temukkiriza: emirimu gye nkola mu linnya lya Kitange, gye gintegeeza nze.
26 Naye mmwe temukkiriza kubanga temuli ba mu ndiga zange.
27 Endiga zange ziwulira eddoboozi lyange, nange nzitegeera, era zingoberera;
28 nange nziwa obulamu obutaggwaawo; so teziribula emirembe n'emirembe, so tewali alizisikula mu mukono gwange.
29 Kitange eyazimpa ye mukulu okusinga bonna, so tewali ayinza okuzisikula mu mukono gwa Kitange.
30 Nze ne Kitange tuli omu.
31 Abayudaaya ne baddira nate amayinja okumukuba.
32 Yesu n'abaddamu nti Emirimu mingi emirungi egyava eri Kitange nagibalaga mmwe; mulimu guluwa mu egyo ogubankubya amayinja?
33 Abayudaaya ne bamuddamu nti Olw'omulimu omulungi tetukukuba mayinja, naye olw'okuvvoola; era kubanga ggwe oli muntu ne weefuula Katonda.
34 Yesu n'abaddamu nti Tekyawandiikibwa mu mateeka gammwe nti Nze nnagamba nti Muli bakatonda?
35 Oba nga yabayita abo bakatonda, abajjirwa ekigambo kya Katonda, (so n'ebyawandiikibwa tebiyinza kudiba),
36 mwe mumugambira ki ye, Kitaawe gwe yatukuza, n'amutuma mu nsi, nti Ovvodde; kubanga ŋŋambye nti Ndi Mwana wa Katonda?
37 Bwe sikola mirimu gya Kitange, temunzikiriza.
38 Naye bwe ngikola, newakubadde nga temunzikiriza nze, naye mukkirize emirimu: mumanye mutegeere nga Kitange ali mu nze nange mu Kitange.
39 Ne basala amagezi nate okumukwata: n'ava mu mikono gyabwe.
40 N'agenda nate emitala wa Yoludaani mu kifo Yokaana gye yali olubereberye ng'abatiza; n'abeera eyo.
41 Abantu bangi ne bajja gy'ali; ne bagamba nti Yokaana teyakola kabonero: naye byonna Yokaana bye yayogera ku ono byali bya mazima.
42 Ne bamukkiririza eyo bangi.


text:
Yoswa Joshua
Chapter 22
1 Awo Yoswa n'ayita Abalewubeeni, n'Abagaadi, n'ekitundu eky'ekika kya Manase,
2 n'abagamba nti Mukutte byonna Musa omuweereza wa Mukama bye yabalagira, era muwulidde eddoboozi lyange mu byonna bye nnabalagira:
3 temulekanga baganda bammwe ennaku ezo ennyingi okutuuka leero, naye mukutte ekiragiro eky'etteeka lya Mukama Katonda wammwe.
4 Ne kaakano Mukama Katonda wammwe awummuzizza baganda bammwe, nga bwe yabagamba: kale kaakano mukyuke muyingire mu weema zammwe (mugende) mu nsi ey'obutaka bwammwe, Musa omuweereza wa Mukama gye yabawa emitala wa Yoludaani.
5 Naye mwekuumenga nnyo okukwatanga ekiragiro n'etteeka, Musa omuweereza wa Mukama lye yabalagira, okwagalanga Mukama Katonda wammwe, n'okutambuliranga mu makubo ge gonna, n'okukwatanga amateeka ge, n'okwegattanga naye, n'okumuweerezanga n'omutima gwammwe gwonna era n'emmeeme yammwe yonna.
6 Awo Yoswa n'abasabira omukisa, n'abasindika: ne bayingira mu weema zaabwe.
7 Naye ekitundu ekimu eky'ekika kya Manase Musa yakiwa (obusika) mu Basani: naye ekitundu eky'okubiri Yoswa n'akiwa mu baganda baabwe emitala wa Yoludaani ku luuyi olw'ebugwanjuba: Era Yoswa bwe yabasindika mu weema zaabwe, n'abasabira omukisa,
8 n'abagamba nti Mukomeewo n'ebintu bingi mu weema zammwe, n'ente nnyingi nnyo, n'effeeza, ne zaabu, n’ebikomo, n'ebyuma, n'engoye nnyingi nnyo; mugabane omunyago ogw'abalabe bammwe ne baganda bammwe.
9 N'abaana ba Lewubeeni n'abaana ba Gaadi n'ekitundu eky'ekika kya Manase ne baddayo nga bava mu baana ba Isiraeri mu Siiro, ekiri mu nsi ya Kanani, okugenda mu nsi ya Gireyaadi, mu nsi ey'obutaka bwabwe, gye baalya, nga Mukama bwe yalagira mu mukono gwa Musa.
10 Bwe baatuuka mu nsi eriraanye Yoludaani, eri mu nsi ya Kanani, abaana ba Lewubeeni n'abaana ba Gaadi n'ekitundu eky'ekika kya Manase ne bazimba awo ekyoto ku Yoludaani, ekyoto ekinene ekitunuulirwa.
11 N'abaana ba Isiraeri ne bawulira nga kyogerwa nti Laba, abaana ba Lewubeeni n'abaana ba Gaadi n'ekitundu eky'ekika kya Manase bazimbye ekyoto ku muyegooyego ogw'ensi ya Kanani, mu nsi eriraanye Yoludaani, ku luuyi olw'abaana ba Isiraeri.
12 Abaana ba Isiraeri bwe baakiwulira, ekibiina kyonna eky'abaana ba Isiraeri ne bakuŋŋaanira mu Siiro, okulinnya okulwana nabo:
13 Abaana ba Isiraeri ne batuma Finekaasi omwana wa Eriyazaali kabona eri abaana ba Lewubeeni n'abaana ba Gaadi n'ekitundu eky'ekika kya Manase, mu nsi ye Gireyaadi;
14 era awamu naye abakulu kkumi, buli kika kya Isiraeri omukulu omu ow'ennyumba ya bakitaabwe; buli omu yali mutwe gw'ennyumba za bakitaabwe mu nkumi za Isiraeri.
15 Ne bajja eri abaana ba Lewubeeni n'abaana ba Gaadi n'ekitundu eky'ekika kya Manase, mu nsi ya Gireyaadi, ne babagamba nti
16 Ekibiina kya Mukama kyonna bwe kyogera bwe kiti nti Kyonoono ki kino kye mwayonoona eri Katonda wa Isiraeri, okukyama leero obutagoberera Mukama kubanga mwezimbira ekyoto, okujeemera Mukama leero?
17 Obubi bwa Peoli tebwatumala, bwe tutanneerongoosa okutuusa leero, newakubadde nga kawumpuli yajja ku kibiina kya Mukama,
18 mmwe okuwalirizibwa okukyama leero obutagoberera Mukama? era kubanga mujeemera Mukama leero, enkya n'alyoka asunguwalira ekibiina kyonaa ekya Isiraeri.
19 Naye era ensi ey'obutaka bwammwe oba nga si nnongoofu, kale musomoke muyingire mu nsi ey'obutaka bwa Mukama omuli eweema ya Mukama, mulye mu ffe: naye temujeemeranga Mukama, naffe temutujeemeranga nga muzimba ekyoto wabula ekyoto kya Mukama Katonda waffe.
20 Akani omwana wa Zeera teyayonoona kyonoono mu kyaterekebwa, obusungu ne bugwa ku kibiina kyonna ekya Isiraeri? omuntu oli n'atazikirira yekka mu bubi bwe.
21 Awo abaana ba Lewubeeni n'abaana ba Gaadi n'ekitundu eky'ekika kya Manase ne baddamu ne bagamba emitwe gy'enkumi za Isiraeri
22 nti Mukama, Katonda wa bakatonda, ye amanyi, era naye Isiraeri alimanya; singa mu kujeema oba mu kwonoona eri Mukama, (totulokola ffe leero,)
23 mwe twazimbira ekyoto okukyama obutagoberera Mukama; oba singa (twakizimba) okukiweerako ekiweebwayo ekyokebwa oba ekiweebwayo eky'obutta oba okukiweerako ssaddaaka ez'ebiweebwayo olw'emirembe Mukama yenayini akivunaane;
24 era singa tetwakola bwe tutyo olw'okwegendereza, nga tulowooza, nga twogera nti Mu biro ebigenda okujja abaana bammwe baliyinza okugamba abaana baffe nti Mmwe mulina ki ne Mukama, Katonda wa Isiraeri?
25 kubanga Mukama yafuula Yoludaani ensalo wakati mu ffe nammwe, mmwe abaana ba Lewubeeni n'abaana ba Gaadi; temulina mugabo mu Mukama: bwe batyo abaana bammwe bandiresezza abaana baffe okutya Mukama.
26 Kyetwava twogera nti Kale tweteeketeeke okwezimbira ekyoto, si lwa byokye, so si lwa ssaddaaka:
27 naye kiribeera mujulirwa wakati mu ffe nammwe, ne mu mirembe gyaffe egirituddirira, tulyoke tuweereze Mukama mu maaso ge n'ebyokye byaffe ne ssaddaaka zaffe n'ebyaffe ebiweebwayo olw'emirembe; abaana bammwe baleme okugamba abaana baffe mu biro ebigenda okujja nti Temulina mugabo mu Mukama.
28 Kyetwava twogera nti Bwe balitugamba bwe batyo ffe oba emirembe gyaffe mu biro ebigenda okujja, ne tulyoka twogera nti Laba ekifaananyi eky'ekyoto kya Mukama, bajjajjaffe kye baakola, si lwa byokye, so si lwa ssaddaaka; naye ye mujulirwa wakati mu ffe nammwe.
29 Kikafuuwe ffe okujeemera Mukama, n'okukyama leero obutagoberera Mukama, okuzimba ekyoto olw'ebiweebwayo ebyokebwa, (oba) ebiweebwayo eby'obutta, oba olwa ssaddaaka, wabula ekyoto kya Mukama Katonda waffe ekiri mu maaso g'eweema ye.
30 Awo Finekaasi kabona n'abakulu b'ekibiina, gye mitwe gy'enkumi za Isiraeri abaali awamu naye, bwe baawulira ebigambo abaana ba Lewubeeni n'abaana ba Gaadi n'abaana ba Manase bye boogera, ne basanyuka nnyo.
31 Ne Finekaasi omwana wa Eriyazaali kabona n'agamba abaana ba Lewubeeni n'abaana ba Gaadi n'abaana ba Manase nti Leero tumanyi nga Mukama ali wakati mu ffe kubanga temwayonoona kyonoono ekyo eri Mukama: kaakano mubawonyezza abaana ba Isiraeri mu mukono gwa Mukama.
32 Finekaasi omwana wa Eriyazaali kabona, n'abakulu, ne bakomawo okuva eri abaana ba Lewubeeni n’abaana ba Gaadi, mu nsi ya Gireyaadi, ne bajja mu nsi ya Kanani, eri abaana ba Isiraeri, ne babaddiza ebigambo.
33 Ebigambo ne bisanyusa abaana ba Isiraeri; abaana ba Isiraeri ne batendereza Katonda, ne batayogera nate bigambo bya kulinnya okubalwanyisa, okuzikiriza ensi abaana ba Lewubeeni n'abaana ba Gaadi mwe baali.
34 Abaana ba Lewubeeni n'abaana ba Gaadi ne bayita ekyoto Edi: nti Ye mujulirwa wakati mu ffe nga Mukama ye Katonda.


text:
ESSUULA EY’EKKUMI N’ESSATU
Okutunuulira Obulamu nga Katonda bw’Abutunuulira
Katonda atunuulira atya obulamu?
Katonda atunuulira atya ekikolwa eky’okuggyamu embuto?
Tuyinza tutya okussa ekitiibwa mu bulamu?
‘YAKUWA ye Katonda ow’amazima, era ye Katonda omulamu,’ bw’atyo Yeremiya bwe yagamba. (Yeremiya 10:10) Ate era, Yakuwa Katonda ye Mutonzi w’ebintu byonna ebiramu. Ebitonde eby’omu ggulu byamugamba nti: “Gwe wabitonda byonna, era byabaawo lwa kusiima kwo era byatondebwa.” (Okubikkulirwa 4:11) Bwe yali ayimba ng’atendereza Katonda, Kabaka Dawudi yagamba: ‘Ggwe nsibuko y’obulamu.’ (Zabbuli 36:9, NW) N’olwekyo, obulamu kirabo ekiva eri Katonda.
2 Ate era, Yakuwa y’abeesaawo obulamu bwaffe. (Ebikolwa 17:28) Ye yatuwa ensi kwe tuli, era y’atuwa emmere gye tulya, amazzi ge tunywa, n’empewo gye tussa. (Ebikolwa 14:15-17) Bino byonna Yakuwa yabikola tusobole okunyumirwa obulamu. Naye, okusobola okunyumirwa obulamu mu bujjuvu, kitwetaagisa okuyiga amateeka ga Katonda era ne tugagondera.—Isaaya 48:17, 18.
OKUSSA EKITIIBWA MU BULAMU
3 Katonda ayagala tusse ekitiibwa mu bulamu bwaffe era n’obw’abalala. Ng’ekyokulabirako, mu biseera bya Adamu ne Kaawa, mutabani waabwe Kayini yasunguwalira nnyo muganda we Abeeri. Yakuwa yalabula Kayini nti obusungu bwe obwo bwandimuviiriddeko okukola ekibi eky’amaanyi. Kayini teyafaayo ku kulabula okwo. ‘Yakuba muganda we Abeeri n’amutta.’ (Olubereberye 4:3-8) Yakuwa yabonereza Kayini olw’okutta muganda we.—Olubereberye 4:9-11.
4 Nga wayiseewo emyaka nga 2,400, Yakuwa yawa Abaisiraeri amateeka agandibasobozesezza okumuweereza mu ngeri gy’asiima. Olw’okuba amateeka ago gaaweebwa okuyitira mu Musa, ebiseera ebimu gayitibwa Amateeka ga Musa. Erimu ku Mateeka ga Musa lyali ligamba: “Tottanga.” (Ekyamateeka 5:17) Etteeka eryo lyalaga Abaisiraeri nti Katonda atwala obulamu bw’omuntu nga bwa muwendo, era nti n’abantu balina okutwala obulamu bwa bannaabwe nga bwa muwendo.
5 Ate bwo obulamu bw’omwana atannazaalibwa? Okusinziira ku Mateeka ga Musa, kyali kikyamu okutta omwana akyali mu lubuto lwa nnyina. N’olwekyo, n’obulamu bw’omwana atannazaalibwa, Yakuwa abutwala nga bwa muwendo. (Okuva 21:22, 23; Zabbuli 127:3) Kino kitegeeza nti kibi okuggyamu embuto.
6 Okussa ekitiibwa mu bulamu kizingiramu okubeera n’endowooza ennuŋŋamu ku bantu bannaffe. Baibuli egamba: “Buli muntu yenna akyawa muganda we ye mussi era mumanyi nga tewali mussi alina obulamu obutaggwaawo nga bubeera mu ye.” (1 Yokaana 3:15) Bwe tuba twagala obulamu obutaggwaawo, tetulina kukyawa bantu bannaffe, kubanga obukyayi bwe buviirako ebikolwa eby’obukambwe ebisinga obungi. (1 Yokaana 3:11, 12) N’olwekyo, kikulu nnyo okwagalana.
TULAGA NTI TUSSA EKITIIBWA MU BULAMU
- nga tetutta mwana atannazaalibwa
- nga twewala ebikolwa ebitali biyonjo
- nga tetukyawa muntu yenna
7 Ate bwo obulamu bwaffe twandibututte tutya? Okutwalira awamu, abantu tebaagala kufa, naye abamu bateeka obulamu bwabwe mu kabi olw’okwagala okwesanyusaamu. Ng’ekyokulabirako, abantu bangi banywa taaba, balya amayirungi, oba bakozesa enjaga olw’okwagala okwesanyusaamu obwesanyusa. Ebintu ng’ebyo byonoona omubiri era biyinza okuviirako abo ababikozesa okufa. Omuntu akozesa ebintu ng’ebyo, obulamu bwe aba tabutwala nga butukuvu. Ebintu ebyo si biyonjo mu maaso ga Katonda. (Abaruumi 6:19; 12:1; 2 Abakkolinso 7:1) Bwe tuba ab’okuweereza Katonda mu ngeri gy’asiima, tulina okulekera awo okukozesa ebintu ng’ebyo. Wadde ng’ekyo kiyinza obutaba kyangu, Yakuwa asobola okutuyamba ne tulekera awo okubikozesa. Era atusiima bwe tufuba okweyisa mu ngeri eraga nti obulamu bwaffe tubutwala ng’ekirabo eky’omuwendo.
8 Singa tussa ekitiibwa mu bulamu, tujja kwekuuma ebintu ebiyinza okuteeka obulamu bwaffe mu kabi. Tetujja kuba balagajjavu era tujja kwewala eby’okwesanyusaamu ebiteeka obulamu bwaffe mu kabi. Tetujja kuvuga bidduka na kimama oba okwenyigira mu mizannyo egy’akabi eri obulamu bwaffe. (Zabbuli 11:5) Katonda yawa Abaisiraeri etteeka eryali ligamba nti: ‘Bw’ozimbanga ennyumba empya ng’eriko akasolya akaseeteevu, onoogiteekangako omuziziko omuntu yenna aleme kuwamattukayo n’agwa, n’oleetera omusaayi ku nnyumba yo.’ (Ekyamateeka 22:8, NW) Ng’osinziira ku musingi oguli mu tteeka eryo, kakasa nti ebintu byonna ebiri mu nnyumba yo biri mu mbeera nnungi, bireme okuviirako omuntu yenna okufuna akabenje. Bw’oba olina emmotoka, kakasa nti eri mu mbeera nnungi. Kakasa nti buli kintu kyonna ekiri mu maka go nga mw’otwalidde n’emmotoka yo si kya kabi eri obulamu bwo oba obw’abalala.
9 Naye ate kiri kitya ku bulamu bw’ensolo? Nabwo Omutonzi abutwala nga butukuvu. Katonda atukkiriza okutta ensolo bwe tuba nga twagala okufuna eky’okulya, eky’okwambala, oba bwe ziba nga za bulabe eri abantu. (Olubereberye 3:21; 9:3; Okuva 21:28) Kyokka, kibi okuyisa obubi ensolo oba okuzitta olw’okwesanyusaamu obwesanyusa era ekyo kiraga obutassa kitiibwa mu bulamu.—Engero 12:10.
OKUSSA EKITIIBWA MU MUSAAYI
10 Nga Kayini amaze okutta muganda we Abeeri, Yakuwa yamugamba: “Eddoboozi ly’omusaayi gwa muganda wo linkabirira.” (Olubereberye 4:10) Katonda bwe yayogera ku musaayi gwa Abeeri, yali ategeeza obulamu bwa Abeeri. Kayini yali asse Abeeri era yalina okubonerezebwa. Omusaayi gwa Abeeri oba obulamu bwe, bwali ng’obukaabirira Yakuwa awoolere eggwanga. Akakwate akaliwo wakati w’obulamu n’omusaayi kaddamu okulagibwa oluvannyuma lw’Amataba g’omu kiseera kya Nuuwa. Ng’Amataba tegannabaawo, abantu balyanga bibala, enva endiirwa, n’emmere ey’ensigo. Oluvannyuma lw’Amataba, Yakuwa yagamba Nuuwa ne batabani be nti: “Buli kiramu ekitambula kinaabanga kya kulya gye muli; ng’omuddo ogumera byonna mbibawadde.” Kyokka, Katonda yabawa n’etteeka lino: “Naye ennyama awamu n’obulamu bwayo, gwe musaayi gwayo, temugiryanga.” (Olubereberye 1:29; 9:3, 4) Kya lwatu, Yakuwa akwataganya obulamu bw’ensolo n’omusaayi gwayo.
11 Tulaga nti tussa ekitiibwa mu musaayi bwe tutagulya. Mu Mateeka Yakuwa ge yawa Abaisiraeri, yagamba: “Omuntu yenna…anaakwatanga ensolo yonna oba [e]nnyonyi yonna eriika ng’ayigga anaayiwanga omusaayi gwayo, n’agubikkako n’enfuufu… . Kyenva ŋŋamba abaana ba Isiraeri nti Temulyanga ku musaayi gwa nnyama yonna yonna.” (Eby’Abaleevi 17:13, 14) Etteeka ery’obutalya musaayi gwa nsolo Katonda lye yali awadde Nuuwa emyaka nga 800 emabega, lyali likyakola. Yakuwa kye yagamba kyali kitegeerekeka bulungi: Abaweereza be baali basobola okulya ennyama naye si musaayi. Omusaayi baalinga ba kuguyiwa ku ttaka, mu ngeri eyo ne kiba nga abaali bazzizzaayo obulamu bw’ensolo eri Katonda.
12 Abakristaayo nabo balina okugoberera ekiragiro ekyo. Abatume n’abakadde abaali batwala obukulembeze mu bagoberezi ba Yesu ab’omu kyasa ekyasooka, baakuŋŋaana wamu okusalawo amateeka agaalina okugobererwa bonna abaali mu kibiina Ekikristaayo. Bwe bati bwe baasalawo: “Omwoyo omutukuvu yasiima naffe tuleme okubatikka omugugu omunene gwonna wabula bino ebigwana, okwewalanga ebiweebwa eri ebifaananyi, n’omusaayi, n’ebitugiddwa [okuleka omusaayi mu nnyama], n’obwenzi.” (Ebikolwa 15:28, 29; 21:25) N’olwekyo, tuteekwa ‘okwewalanga omusaayi.’ Mu maaso ga Katonda, okwewala omusaayi kikulu nnyo ng’okwewala okusinza ebifaananyi n’obwenzi.
13 Ekiragiro eky’okwewala omusaayi kizingiramu n’obutateekebwamu musaayi? Yee. Okuwaayo ekyokulabirako: Omusawo ayinza okukugamba okwewala omwenge. Ekyo kyandibadde kitegeeza nti tosaanidde kunywa mwenge naye nti guyinza okukuyingizibwamu nga bakukuba empiso mu misuwa? Kya lwatu nedda! Mu ngeri y’emu, okwewala omusaayi kitegeeza butaguyingiza mu mubiri gwaffe mu ngeri yonna. N’olwekyo, etteeka ery’okwewala omusaayi lizingiramu obutakkiriza muntu yenna kugututeekamu ng’aguyisa mu misuwa.
14 Kiba kitya singa Omukristaayo afuna akabenje ak’amaanyi oba nga yeetaaga okulongoosebwa okw’amaanyi? Abasawo bayinza okumugamba nti bw’atateekebwamu musaayi ajja kufa. Kya lwatu, Omukristaayo teyandyagadde kufa. Olw’okuba ayagala okutaakiriza ekirabo eky’obulamu Katonda kye yamuwa, ayinza okukkiriza obujjanjabi obulala obuteetaagisa kuteekebwamu musaayi.
15 Omukristaayo yandimenye etteeka lya Katonda asobole okweyongera okubeera omulamu mu nteekateeka y’ebintu eno okumala akaseera? Yesu yagamba: “Buli ayagala okulokola obulamu bwe alibubuza na buli alibuza obulamu bwe ku lwange alibulaba.” (Matayo 16:25) Tetwagala kufa. Naye singa tumenya etteeka lya Katonda nga tugezaako okuwonyawo obulamu bwaffe, tuyinza okufiirwa obulamu obutaggwaawo. N’olwekyo, kiba kya magezi okugondera etteeka lya Katonda, nga tuli bakakafu nti singa tufa, Omutonzi waffe ajja kutujjukira addemu okutuwa obulamu okuyitira mu kuzuukira.—Yokaana 5:28, 29; Abaebbulaniya 11:6.
16 Leero, abaweereza ba Katonda abeesigwa bamalirivu okugoberera etteeka lye erikwata ku kwewala omusaayi. Tebayinza kugulya mu ngeri yonna. Era tebakkiriza kugubateekamu nga bajjanjabibwa.* Bakakafu nti Katonda eyatonda omusaayi amanyi ekisinga okubaganyula. Ekyo gwe okikkiriza?
ENGERI YOKKA ENTUUFU EY’OKUKOZESAAMU OMUSAAYI
17 Amateeka ga Musa galaga bulungi engeri emu yokka entuufu ey’okukozesaamu omusaayi. Ng’ayogera ku ngeri gye yali ayagala Abaisiraeri okumusinzaamu, Yakuwa yagamba: “Obulamu bw’ennyama buba mu musaayi: era ngubawadde ku kyoto okutangiriranga obulamu bwammwe: kubanga omusaayi gwe gutangirira olw’obulamu.” (Eby’Abaleevi 17:11) Abaisiraeri bwe baayonoonanga, baali basobola okufuna ekisonyiwo nga bawaayo ensolo era ng’ogumu ku musaayi gwayo baguteeka ku kyoto ekyabanga mu lusiisira ate oluvannyuma nga yeekaalu emaze okuzimbibwa, baaguteekanga ku kyoto ekyalimu. Eyo ye ngeri yokka entuufu omusaayi gye gwalina okukozesebwamu.
18 Olw’okuba Abakristaayo ab’amazima tebali wansi w’Amateeka ga Musa, tebawaayo biweebwayo bya nsolo era tebassa musaayi gwazo ku kyoto. (Abaebbulaniya 10:1) Kyokka, okukozesa omusaayi ku kyoto mu Isiraeri ey’edda kyali kisonga ku ssaddaaka ey’omuwendo ennyo, ey’Omwana wa Katonda, Yesu Kristo. Nga bwe twayiga mu Ssuula 5 ey’akatabo kano, Yesu yawaayo obulamu bwe ku lwaffe ng’akkiriza omusaayi gwe okuweebwayo nga ssaddaaka. Oluvannyuma, yalinnya mu ggulu era n’awaayo omuwendo gw’omusaayi gwe eri Katonda. (Abaebbulaniya 9:11, 12) Ekyo kye kyasinziirwako ebibi byaffe okusonyiyibwa era n’ekituggulirawo ekkubo ery’okufuna obulamu obutaggwaawo. (Matayo 20:28; Yokaana 3:16) Nga kibadde kya muganyulo nnyo okukozesa omusaayi mu ngeri eyo! (1 Peetero 1:18, 19) Bwe tukkiririza mu musaayi gwa Yesu ogwayiibwa, tusobola okufuna obulokozi.
19 Nga tusiima nnyo Yakuwa Katonda olw’okutuwa ekirabo eky’obulamu! Ekyo tekyanditukubirizza okubuulira abalala nti nabo basobola okufuna obulamu obutaggwaawo singa bakkiririza mu ssaddaaka ya Yesu? Bwe tufaayo ku bulamu bw’abantu, tujja kunyiikira okubabuulira ku ssuubi eryo. (Ezeekyeri 3:17-21) Singa tufuba okutuukiriza obuvunaanyizibwa obwo, tujja kusobola okwogera nga Pawulo nti: ‘Sivunaanibwa musaayi gwa muntu yenna, kubanga sseekekanga kubabuulira kuteesa kwa Katonda kwonna.’ (Ebikolwa 20:26, 27) Okubuulira abantu ebikwata ku Katonda n’ebigendererwa bye, ngeri nnungi mwe tulagira nti tussa ekitiibwa mu bulamu.
BAIBULI KY’EYIGIRIZA
- Obulamu kirabo okuva eri Katonda. —Zabbuli 36:9; Okubikkulirwa 4:11.
- Kikyamu okugyamu embuto, okuva obulamu bw’omwana atannazaalibwa bwe buli obw’omuwendo mu maaso ga Katonda. —Okuva 21:22, 23; Zabbuli 127:3.
- Tulaga nti tussa ekitiibwa mu bulamu nga twewala ebintu ebiyinza okubuteeka mu kabi era nga tetulya musaayi.—Ekyamateeka 5:17; Ebikolwa 15:28, 29.
* Okumanya ebisingawo ku bujjanjabi obulala obuteetaagisa kuteekebwamu musaayi, laba empapula 13-17 mu brocuwa How Can Blood Save Your Life? akaakubibwa Abajulirwa ba Yakuwa.
Ebibuuzo
1. Ani yatonda ebintu byonna ebiramu?
2. Kiki Katonda ky’akoze okusobola okubeesaawo obulamu bwaffe?
3. Katonda yatunuulira atya okuttibwa kwa Abeeri?
4. Mu Mateeka ga Musa, Katonda yalaga atya engeri obulamu gye bulina okutwalibwamu?
5. Tusaanidde kutwala tutya ekikolwa eky’okuggyamu embuto?
6. Lwaki tetusaanidde kukyawa bantu bannaffe?
7. Ebimu ku bintu ebiraga nti omuntu tassa kitiibwa mu bulamu bye biruwa?
8. Lwaki tulina okwekuuma ebintu ebiyinza okuteeka obulamu bwaffe mu kabi?
9. Singa tussa ekitiibwa mu bulamu tunaayisa tutya ensolo?
10. Katonda akiraze atya nti waliwo akakwate wakati w’obulamu n’omusaayi?
11. Okuviira ddala mu biseera bya Nuuwa, ngeri ki ey’okukozesaamu omusaayi Katonda gye yagaana?
12. Kiragiro ki ekikwata ku kwewala omusaayi ekyaweebwa okuyitira mu mwoyo omutukuvu mu kyasa ekyasooka era ekikyakola leero?
13. Waayo ekyokulabirako ekiraga nti etteeka ery’okwewala omusaayi lizingiramu obutagukuteekamu nga baguyisa mu misuwa.
14, 15. Singa abasawo bagamba nti Omukristaayo alina okuweebwa omusaayi, kiki kye yandikoze, era lwaki?
16. Abaweereza ba Katonda bamalirivu kukola ki ku bikwata ku musaayi?
17. Mu Isiraeri ey’edda, engeri emu yokka Yakuwa Katonda gye yakkiriza omusaayi okukozesebwamu y’eruwa?
18. Miganyulo ki gye tusobola okufuna okuyitira mu musaayi gwa Yesu ogwayiibwa?
19. Kiki kye tuteekwa okukola ‘obutavunaanibwa musaayi gwa muntu yenna’?


text:
Zabbuli Psalms
Chapter 111
1 Mumutendereze Mukama. Neebazanga Mukama n'omutima gwange gwonna, Mu kibiina eky'abatuukirivu abateesa, ne mu kkuŋŋaaniro.
2 Emirimu gya Mukama mikulu, Ginoonyezebwa abo bonna abagisanyukira.
3 Omulimu gwe gwa kitiibwa, gwa bukulu: N'obutuukirivu bwe bubeerera enurembe gyonna.
4 Ajjukizizza emirimu gye egy'ekitalo: Mukama wa kisa, ajjudde okusaasira.
5 Awa emmere abo abamutya: Anajjukiranga endagaano ye emirembe gyonna.
6 Alaze abantu be obuyinza obw'emirimu gye, Ng'abawa obusika obw'amawanga.
7 Emirimu egy'emikono gye ge mazima n'omusango; Ebiragiro bye byonna binywera.
8 Biteekebwawo emirembe n'emirembe, Bikolebwawo mu mazima n'obutuukirivu.
9 Yawa abantu be okununulwa; Yalagira endagaano ye emirembe gyonna: Erinnya lye ttukuvu, lya kitiibwa.
10 Mu kutya Mukama amagezi mwe gasookera; Balina okutegeera okulungi bonna abakola bwe batyo; Ettendo lye libeerera emirembe gyonna.


text:
1 Ebyomumirembe 1 Chronicles
Chapter 27
1 Awo abaana ba Isiraeri ng'omuwendo gwabwe bwe gwali, emitwe gy'ennyumba za bakitaabwe n'abaami b'enkumi n'ab'ebikumi n'abakulu baabwe abaaweerezanga kabaka mu buli kigambo eky'empalo ezaayingiranga ne zifulumanga buli mwezi okumala emyezi gyonna egy'omwaka, aba buli luwalo baali obukumi bubiri mu enkumi nnya.
2 Yasobeyamu mutabani wa Zabudyeri ye yali omukulu w'oluwalo olw'olubereberye olw'omu mwezi ogw'olubereberye: ne mu luwalo lwe mwalimu obukumi bubiri mu enkumi nnya.
3 Oyo yali wa ku baana ba Pereezi, omukulu w'abaami bonna ab'eggye mu mwezi ogw'olubereberye.
4 Ne Dodayi Omwakowa n'oluwalo lwe ye yali omukulu w'oluwalo olw'omwezi ogw'okubiri; ne Mikuloosi omukungu: ne mu luwalo lwe mwalimu obukumi bubiri mu enkumi nnya.
5 Benaya mutabani wa Yekoyaada kabona omukulu ye yali omwami ow'okusatu ow'eggye ow'omu mwezi ogw'okusatu: ne mu luwalo lwe mwalimu obukumi bubiri mu enkumi nnya.
6 Ono ye Benaya oyo eyali omusajja ow'amaanyi ow'oku abo amakumi asatu, era omukulu w'abo amakumi asatu: ne Ammizabaadi mutabani we yali wa ku luwalo lwe.
7 Asakeri muganda wa Yowaabu ye yali omwami ow'okuna ow'omu mwezi ogw'okuna, ne Zebadiya mutabani we oluvannyuma lwe: ne mu luwalo lwe mwalimu obukumi bubiri mu enkumi nnya.
8 Samukusi Omuyizula ye yali omwami ow'okutaano ow'omu mwezi ogw'okutaano: ne mu luwalo lwe mwalimu obukumi bubiri mu enkumi nnya.
9 Ira mutabani wa Ikesi Omutekowa ye yali omwami ow'omukaaga ow'omu mwezi ogw'omukaaga: ne mu luwalo lwe mwalimu obukumi bubiri mu enkumi nnya.
10 Kerezi Omuperoni ow'oku baana ba Efulayimu ye yali omwami ow'omusanvu ow'omu mwezi ogw'omusanvu: ne mu luwalo lwe mwalimu obukumi bubiri mu enkumi nnya.
11 Sibbekayi Omukusasi ow'oku Bazera ye yali omwami ow'omunaana ow'omu mwezi ogw'omunaana: ne mu luwalo lwe mwalimu obukumi bubiri mu enkumi nnya.
12 Abiyezeeri Omwanasosi ow'oku Babenyamini ye yali omwami ow'omwenda ow'omu mwezi ogw'omwenda: ne mu luwalo lwe mwalimu obukumii bubiri mu enkumi nnya.
13 Makalayi Omunetofa ow'oku Bazera ye yali omwami ow'ekkumi ow'omu mwezi ogw'ekkumi: ne mu luwalo lwe mwalimu obukumi bubiri mu enkumi nnya.
14 Benaya Omupirasoni ow'oku baana ba Efulayimu ye yali omwami ow'ekkumi n'omu ow'omu mwezi ogw'ekkumi n'ogumu: ne mu luwalo lwe mwalimu' obukumi bubiri mu enkumi nnya.
15 Kerudayi Omunetofa, owa Osunieri, ye yali omwami ow'ekkumi n'ababiri ow'omu mwezi ogw'ekkumi n'ebiri; ne mu luwalo lwe mwalimu obukumi bubiri mu enkumi nnya.
16 Nate abaafuga ebika bya Isiraeri: ku Balewubeeni Eryeza mutabani wa Zikuli afuga: ku Basimyoni Sefatiya mutabani wa Maaka:
17 ku Leevi Kasabiya mutabani wa Kemweri: ku Alooni Zadoki:
18 ku Yuda Eriku, omu ku baganda ba Dawudi: ku Isakaali Omuli mutabani wa Mikayiri;
19 ku Zebbulooni Isumaaya mutabani wa Obadiya: ku Nafutaali Yeremosi mutabani wa Azutiyeeri:
20 ku baana ba Efulayimu Koseya mutabani wa Azaziya: ku kitundu ky'ekika kya Manase Yoweeri mutabani wa Pedaya:
21 ku kitundu ky'ekika kya Manase mu Gireyaadi Iddo mutabani wa Zekkaliya; ku Benyamini Yaasiyeri mutabani wa Abuneeri:
22 ku Ddaani Azaleeri mutabani wa Yerokamu. Abo be baali abaami b'ebika bya Isiraeri.
23 Naye Dawudi n'atabala muwendo gwabo abaakamaze emyaka amakumi abiri n'abatannaba kutuusa egyo, kubanga Mukama yali ayogedde ng'alyongera Isiraeri ng'emmunyeenye ez'omu ggulu,
24 Yowaabu mutabani vva Zeruyiya yatanula okubala, naye n'atamaliriza: obusungu kyebwava bujja ku Isiraeri; so n'omuwendo tegwawandiikibwa mu kitabo eky'ebyomumirembe gya kabaka Dawudi.
25 Era Azumaveesi mutabani wa Adyeri yali mukulu wa mawanika ga kabaka: ne Yonasaani mutabani wa Uzziya yali mukulu wa mawanika ag'oku ttale n'ag'omu bibuga n'ag'omu byalo n'agomu bigo:
26 ne Ezuli mutabani wa Kerubu ye yali omukulu w'abo abaakola emirimu egy'omu nnimiro olw'okulima ettaka:
27 ne Simeeyi Omulaama ye yali omukulu w'ensuku z'emizabbibu: ne Zabudi Omusifumu ye yali omukulu w'ebibala eby'ensuku olw'amasenero ag'omwenge:
28 ne Baalukanani Omugedera ye yali omukulu w'emizeyituuni n'emisukomooli egyali mu nsenyi: ne Yowaasi ye yali omukulu w'amawanika g'amafuta:
29 ne Situlayi Omusaloni ye yali omukulu w'ebisibo ebyalundibwa mu Saloni: ne Safati mutabani wa Adulayi ye yali omukulu w'ebisibo ebyali mu biwonvu:
30 ne Obiri Omuyisimaeri ye yali omukulu w'eŋŋamira: ne Yedeya Omumeronoosi ye yali omukulu w'endogoyi:
31 ne Yazizi Omukaguli ye yali omukulu w'embuzi. Abo bonna be baali abakulu b'ebintu ebya kabaka Dawudi.
32 Ne Yonasaani kitaawe wa Dawudi omuto yali muteesa wa bigambo, omusajja omutegeevu era omuwandiisi: ne Yekyeri mutabani wa Kakumoni yabanga wamu n'abaana ba kabaka:
33 ne Akisoferi ye yateesanga ebigambo bya kabaka: Kusaayi Omwaluki ye yali mukwano gwa kabaka:
34 Yekoyaada mutabani wa Benaya n'addirira Akisoferi, ne Abiyasaali: ne Yowaabu ye yali omwami w'eggye lya kabaka.


text:
1 Bassekabaka 1 Kings
Chapter 6
1 Awo olwatuuka mu mwaka ogw'ebina mu kinaana abaana ba Isiraeri nga bamaze okuva mu nsi y'e Misiri, mu mwaka ogw'okuna Sulemaani kasookedde afuga Isiraeri, mu mwezi Zivu gwe mwezi ogw'okubiri, n'atanula okuzimba ennyumba ya Mukama.
2 N'ennyumba kabaka Sulemaani gye yazimbira Mukama, obuwanvu bwayo bwali emikono nkaaga, n'obugazi bwayo emikono amakumi abiri, n'obugulumivu bwayo emikono amakumi asatu.
3 N'ekisasi ekiri mu maaso ga yeekaalu y'ennyumba, obuwanvu bwakyo bwali emikono amakumi abiri, ng'obugazi bw'ennyumba bwe bwali: obugazi bwakyo mu maaso g'ennyumba bwali emikono kkumi.
4 N'akola mu nnyumba amadirisa ag'omulimu omuluke obutabikkulwa.
5 Ne ku kisenge ky'ennyumba n'azimbako enju okwetooloola, ku bisenge by'ennyumba okwetooloola, ebya yeekaalu era n'eby'awayimibwa okwogera; n'akolawo ebisenge eby'oku bbali okwetooloola:
6 enju eya wansi obugazi bwayo emikono etaano, n'eya wakati obugazi bwayo emikono mukaaga, n'ey'okusatu obugazi bwayo emikono musanvu: kubanga ku kisenge ky'ennyumba ebweru okwetooloola yasalako emiti gireme okukwata mu kisenge ky'ennyumba.
7 N'ennyumba bwe baali bagizimba yazimbibwa n'amayinja agalongoosezzwa gye bagabajjira: so tewaali nnyondo newakubadde embazzi newakubadde ekintu kyonna eky'ekyuma ekyawulirwa mu nnyumba bwe baali bagizimba.
8 Oluggi olw'ebisenge eby'oku bbali ebya wakati lwali ku luuyi olwa ddyo olw'ennyumba: ne balinnyiranga ku madaala ageenyoolanyoola okugenda mu bisenge ebya wakati, ne bava mu bya wakati ne bagenda mu by'okusatu.
9 Bw'atyo bwe yazimba ennyumba, n'agimala; ennyumba n'agibikkako emiti n'embaawo ez'emivule.
10 Ennyumba yonna n'agizimbako enju, buli nju obugulumivu bwayo emikono etaano: ne zeesigama ku nnyumba n'emiti gy'emivule.
11 Ekigambo kya Mukama ne kijjira Sulemaani nga kyogera nti
12 Eby'ennyumba eno gy'ozimba, bw'onootambuliranga mu mateeka gange n'otuukiriza emisango gyange, n'okwata ebiragiro byange byonna okubitambulirangamu: kale naanywezanga ekigambo kyange naawe, kye nnagamba Dawudi kitaawo
13 Era naabeeranga mu baana ba Isiraeri, so siirekenga bantu bange Isiraeri.
14 Awo Sulemaani n'azimba ennyumba n'agimala.
15 N'azimba ebisenge by'ennyumba munda n'emiti gy'emivule; okuva wansi w'ennyumba okutuuka ku bisenge eby'omu kasolya, n'abibikkako munda emiti: ne wansi w'ennyumba n'ayaliirawo embaawo ez'emiberosi.
16 N'azimba emikono abiri mu njuyi ez'ennyumba ez'ennyuma n’embaawo ez'emivule okuva wansi okutuuka ku bisenge: yazimba mu yo munda okuba awayimibwa okwogera okuba awatukuvu ennyo.
17 N'ennyumba ya yeekaalu eri mu maaso g'awayimibwa okwogera, obuwanvu bwayo bwali mikono amakumi ana.
18 Ne ku nnyumba munda kwaliko emivule egyayolebwako entaabwa n'ebimuli ebyanjulukuse: byonna byali bya mivule: tewaali jjinja eryalabika.
19 N'ategeka awayimibwa okwogera wakati mu nnyumba munda, okuteekamu essanduuko ey'endagaano ya Mukama.
20 Ne munda w'awayimibwa okwogera mwalimu ebbanga ery'emikono amakumi abiri obuwanvu, n'emikono amakumi abiri obugazi, n'emikono amakumi abiri obugulumivu bwalyo: n'abikkako zaabu ennongoofu: ekyoto n'akibikkako emivule.
21 Awo Sulemaani n'abikka ku nnyumba munda ezaabu ennongoofu: n'atimba emikuufu egya zaabu mu maaso g'awayimibwa okwogera: n'abikkako zaabu.
22 Ennyumba yonna n'agibikkako ezaabu, okutuusa ennyumba yonna lwe yaggwa: era n'ekyoto kyonna eky'awayimibwa okwogera n'akibikkako ezaabu.
23 Era awayimibwa okwogera n'akolawo bakerubi babiri ab'emiti egy'emizeyituuni, buli kerubi obuwanvu bwe emikono kkumi.
24 N'ekiwawaatiro ekimu ekya kerubi kyali emikono etaano, n'ekiwawaatiro eky'okubiri ekya kerubi emikono etaano: ekiwawaatiro ekimu we kikoma, ne kinnaakyo we kikoma, ebbanga lyali emikono kkumi.
25 Ne kerubi ow'okubiri yali emikono kkumi: bakerubi bombi ekigero kyabwe kimu n'embala yaabwe emu.
26 Kerubi omu obugulumivu bwe bwali emikono kkumi, n'obwa kerubi ow'okubiri bwe butyo.
27 N'ateeka bakerubi mu nnyumba ey'omunda: n'ebiwawaatiro bya bakerubi byali bibambiddwa bwe bityo ekiwawaatiro ky'omu n'okukwata ne kikwata ku kisenge eruuyi, n'ekiwawaatiro kya kerubi ow'okubiri ne kikwata ku kisenge eruuyi; n'ebiwawaatiro byabwe ne bikwataganira wakati w'ennyumba.
28 Bakerubi n'ababikkako zaabu.
29 N'ayola ku bisenge byonna eby'ennyumba okwetooloola enjola eza bakerubi n'enkindu n'ebimuli ebyanjulukuse, munda n'ebweru.
30 Ne wansi w'ennyumba n'abikkako zaabu, munda n'ebweru.
31 N'awayingirirwa awayimibwa okwogera n'akolawo enzigi ez'emiti egy'emizeyituuni; akabuno n'emifuubeeto byali kitundu kya kutaano kya kisenge.
32 Awo n'akola enzigi bbiri ez'emiti egy'emizeyituuni; n'azoolako enjola bakerubi n'enkindu n'ebimuli ebyanjulukuse, n'azibikkako zaabu; n'ayaliira zaabu ku bakerubi ne ku nkindu.
33 Era bw'atyo n'akolera omuzigo ogwa wankaaki wa yeekaalu emifuubeeto gya mizeyituuni, ku kitundu ky'ekisenge eky'okuna;
34 n'enzigi bbiri za miberosi; embaawo zombi ez'oluggi olumu nga zikyuka, n'embaawo zombi ez'oluggi olw'okubiri nga zikyuka.
35 N'ayolako bakerubi n'enkindu n'ebimuli ebyanjulukuse: n'abibikkako zaabu eyanyigirizibwa ku mulimu ogw'enjola.
36 N'azimba oluggya olw'omunda n'embu ssatu ez'amayinja amabajje, n'olubu olw'emiti egy'emivule.
37 Ne bassaawo emisingi gy'ennyumba ya Mukama mu mwaka ogw'okuna, mu mwezi Zivu.
38 Ne mu mwaka ogw'ekkumi n'ogumu, mu mwezi Buli, gwe mwezi ogw'omunaana, ne bamala ennyumba mu bitundu byayo byonna, era ng'embala yaayo yonna bwe yali. Bw'atyo yamala emyaka musanvu okugizimba.


text:
1 Bassekabaka 1 Kings
Chapter 17
1 Awo Eriya Omutisubi, eyali ku abo abaatuula e Gireyaadi, n'agamba Akabu nti Mukama Katonda wa Isiraeri nga bw'ali omulamu gwe nnyimiririra mu maaso ge, tewaabenga musulo newakubadde enkuba mu myaka gino, wabula ng'ekigambo kyange bwe kiri.
2 Awo ekigambo kya Mukama ne kimujjira nga kyogera nti
3 Va wano okyuke ogende ebuvanjuba weekweke awali akagga Kerisi akoolekera Yoludaani.
4 Awo olulituuka onoonyweranga mu kagga; era ndagidde bannamuŋŋoona okukuliisiza eyo.
5 Awo n'agenda n'akola ng'ekigambo kya Mukama bwe kyali: kubanga yagenda n'abeera awali akagga Kerisi akoolekera Yoludaani.
6 Awo bannamuŋŋoona ne bamuleeteranga emmere n'ennyama enkya, n'emmere n'ennyama akawungeezi; n'anywanga mu kagga.
7 Awo olwatuuka ddaaki akagga ne kakala olw'obutaba nkuba mu nsi.
8 Awo ekigambo kya Mukama ne kimujjira nga kyogera nti
9 Golokoka ogende e Zalefaasi ekya Sidoni, obeere eyo: laba, ndagidde omukazi nnamwandu ali eyo okukuliisanga.
10 Awo n'agolokoka n'agenda e Zalefaasi: awo bwe yatuuka ku wankaaki w'ekibuga, laba, omukazi nnamwandu ng'ali eyo ng'alonda enku: n'amuyita n'ayogera nti Nkwegayiridde, nkimira otuzzi mu kibya, nnywe.
11 Awo ng'agenda okugakima, n'amuyita n'ayogera nti Nkwegayiridde, ndeetera akamere mu mukono gwo.
12 N'ayogera nti Nga Mukama Katonda wo bw'ali omulamu, sirina mugaati, wabula olubatu lw'obutta mu ppipa n'otufuta mu kasumbi: era, laba, nsennya enku bbiri nnyingire neefumbire nze n'omwana wange, tubulye tufe.
13 Awo Eriya n'amugamba nti Totya; genda okole nga bw'oyogedde: naye sooka obunfumbiremu akagaati, okaleete gye ndi, oluvannyuma weefumbire wekka n'omwana wo.
14 Kubanga bw'atyo bw'ayogera Mukama Katonda wa Isiraeri nti Eppipa ey'obutta terikendeera so n'akasumbi k'amafuta tekaliggwaawo, okutuusa ku lunaku Mukama lw'alitonnyesa enkuba ku nsi.
15 Awo n'agenda n'akola nga Eriya bw'ayogedde: omukazi naye n'ennyumba ye ne baliira ennaku nnyingi.
16 Eppipa ey'obutta teyakendeera so n'akasumbi k'amafuta tekaggwaawo ng'ekigambo kya Mukama bwe kyali kye yayogerera mu Eriya.
17 Awo olwatuuka oluvannyuma lw'ebyo omwana w'omukazi oyo nnyini nnyumba n'alwala; n'endwadde ye n'enyiikira bw'eti n'atabaamu nate na mukka.
18 Awo n'agamba Eriya nti Nfaayo ki eri ggwe, ggwe omusajja wa Katonda? wajja gye ndi okunjijukiza ekibi kyange n'okutta omwana wange!
19 N'amugamba nti Mpa omwana wo. N'amuggya mu kifuba kye n'amusitula n'amulinnyisa mu nju gye yabeerangamu n'amuteeka ku kitanda kye ye.
20 N'akaabira Mukama, n'ayogera nti Ai Mukama Katonda wange, oleese ekibi ne ku nnamwandu ansuza ng'otta omwana we?
21 Ne yeegolola ku mwana emirundi esatu, z'akaabira Mukama n'ayogera nti Ai Mukama Katonda wange, nkwegayiridde, obulamu bw'omwana ono bumuddemu nate.
22 Mukama n'awulira eddoboozi lya Eriya; obulamu bw'omwana ne bumuddamu nate, n'alama.
23 Awo Eriya n'addira omwana n'amuserengesa ng'amuggya mu kisenge n'amuleeta mu nnyumba n'amuwa nnyina: Eriya n'ayogera nti Laba, omwana wo mulamu.
24 Awo omukazi n'agamba Eriya nti Kaakano mmanyi ng'oli musajja wa Katonda, era ng'ekigambo kya Mukama mu kamwa ko ge mazima.


text:
Olubereberye - Genesis
Essuula 33
1 Yakobo n'ayimusa amaaso ge, n'atunula, era, laba, Esawu ng'ajja, n'abasajja bina wamu naye. N'agabira abaana Leeya ne Laakeeri n'abazaana bombi.
2 N'ateeka abazaana n'abaana baabwe mu maaso, n'abaddiriza Leeya n'abaana be, n'aviisaako ennyuma Laakeeri ne Yusufu.
3 Naye ye yennyini n'akulembera mu maaso gaabwe, n'avuunama emirundi musanvu, okutuusa bwe yasemberera muganda we.
4 Esawu n'addukana mbiro okumusisinkana, n'amukwata mu ngalo, n'amugwa mu kifuba, n'amunywegera: ne bakaaba amaziga.
5 N'ayimusa amaaso ge, n’alaba abakazi n’abaana; n'ayogera nti Baani bano abali naawe? N'ayogera nti Abo be baana Katonda be yawa omuddu wo olw'ekisa.
6 Abazaana ne balyoka basembera, bo n'abaana baabwe, ne bavuunama.
7 Era ne Leeya n'abaana be ne basembera, ne bavuunama: Yusufu ne Laakeeri ne balyoka basembera, ne bavunama.
8 N'ayogera nti Ekibiina ekyo kyonna kye nsisinkanye amakulu gaakyo kiki? N'ayogera nti Okulaba ekisa mu maaso ga mukama wange.
9 Esawu n'ayogera nti Bye nnina bimmala; muganda wange, by'olina bibe bibyo.
10 Yakobo n'ayogera nti Nedda, nkwegayiridde, kaakano oba nga ndabye ekisa mu maaso go, kkiriza ekirabo kyange mu mukono gwange: kubanga ndabye amaaso go, ng'omuntu bw'alaba amaaso ga Katonda, n'onsanyukira.
11 Nkwegayiridde, toola ekirabo kyange kye bakuleetedde; kubanga Katonda ankoledde eby'ekisa, era kubanga bye nnina bimmala. N'amwegayirira, n'akitwala.
12 N'ayogera nti Tukwate ekkubo tugende, nange naakukulembera.
13 N'amugamba nti Mukama wange amanyi ng'abaana tebalina maanyi, era ng'endiga n'ente eziri nange ziyonsa: era bwe balibigoba ennyo ku lunaku olumu, ebisibo byonna birifa.
14 Nkwegayiridde, mukama wange akulembere omuddu we: nange naagenda mpola, ng'okutambula kw'ensolo eziri mu maaso gange era ng'okutambula kw'abaana bwe kuli, ntuuke awali mukama wange mu Seyiri.
15 Esawu n'ayogera nti Ka nkulekere kaakano ku bantu abali nange. N'ayogera nti Si nsonga: ndabe ekisa mu maaso ga mukama wange.
16 Awo Esawu n'addayo ku lunaku olwo ng'agenda e Seyiri.
17 Yakobo n'atambula n'agenda e Sukkosi, ne yeezimbira ennyumba, n'akolera ensolo ze engo; erinnya ly'ekifo kyeriva liyitibwa Sukkosi.
18 Yakobo n'atuuka mirembe mu kibuga kya Sekemu, ekiri mu nsi ya Kanani, bwe yava mu Padanalaamu; n'asiisira mu maaso g'ekibuga.
19 N'agula ekibanja, gye yasimba eweema ye, mu mukono gw'abaana ba Kamoli, kitaawe wa Sekemu, n'ebitundu by'effeeza kikumi.
20 N'asimbayo ekyoto, n'akituuma erinnya lyakyo Ererokeyisiraeri.


text:
Zabbuli Psalms
Chapter 21
1 Kabaka anaasanyukiranga amaanyi go, ai Mukama; N'obulokozi bwo ng'anaabujagulizanga nnyo!
2 Omuwadde omutima gwe kye gwagala, So tomummye emimwa gye kye gisabye. (Seera)
3 Kubanga omusisinkanye n'eby'omukisa eby'obulungi: Omuteekako ku mutwe gwe engule ey'ezaabu ennungi.
4 Yakusaba obulamu, n'obumuwa; Era n'ennaku ennyingi ez'emirembe n'emirembe.
5 Ekitiibwa kye kingi mu bulokozi bwo: Ekitiibwa n'obukulu obimussaako.
6 Kubanga omuteekawo okuba omukisa omungi emirembe gyonna: Omusanyusa essanyu mu maaso go.
7 Kubanga kabaka yeesiga Mukama, N'olw'ekisa ky'oyo ali waggulu ennyo taasagaasaganenga.
8 Omukono gwo gulituuka ku balabe bo bonna: Omukono gwo ogwa ddyo gulituuka ku abo abakukyawa.
9 Olibafaananya ng'ekikoomi ekyaka mu biro eby'obusungu bwo. Mukama alibamira mu kiruyi kye, N'omuliro gulibalya.
10 Ebibala byabwe olibizikiriza ku nsi, N'ezzadde lyabwe mu baana b'abantu.
11 Kubanga baakuteeseza obubi: Baasala olukwe, lwe bataayinza kukola.
12 Kubanga olibazza ennyuma, Oliteekateeka engoye zo ez'omutego ku maaso gaabwe.
13 Ogulumizibwenga, ai Mukama, mu maanyi go: Tulyoke tuyimbenga tutenderezenga obuyinza bwo.


text:
Olubereberye - Genesis
Essuula 49
1 Yakobo n'ayita abaana be abasajja, n'ayogera nti Mukuŋŋaane ndyoke mbabuulire ebiribabaako mu nnaku ez'enkomerero.
2 Mukuŋŋaane, muwulire, mmwe abaana ba Yakobo; Muwulire Isiraeri kitammwe.
3 Lewubeeni, ggwe oli mubereberye wange, buyinza bwange, era amaanyi gange mwe gasookera; Ekitiibwa ekisinga, n'obuyinza obusinga.
4 Omulebevu ng'amazzi tolisinga; Kubanga walinnya ku kitanda kya kitaawo: N'okigwagwawaza: yalinnya ku kiriri kyange.
5 Simyoni ne Leevi baaluganda; Ebitala byabwe bya kulwanyisa bya maanyi.
6 Ggwe emmeeme yange, tojjanga mu lukiiko lwabwe; Ggwe ekitiibwa kyange, teweegattanga n'ekibiina kyabwe; Kubanga olw'obusungu bwabwe batta omusajja, N'olw'eddalu lyabwe baatema ente olunywa.
7 Obusungu bwabwe bukolimirwe, kubanga bungi; N'obukambwe bwabwe, kubanga bwa ttima: Ndibaawula mu Yakobo, Ndibasaasaanya mu Isiraeri.
8 Yuda, ggwe baganda bo banaakutenderezanga: Omukono gwo gunaabanga ku bulago bw'abalabe bo; Abaana ba kitaawo banaakutamanga mu maaso go.
9 Yuda ye mwana w'empologoma; Olinnye mwana wange, ng'ovudde ku muyiggo: Yakutama, yabwama ng'empologoma, Era ng'empologoma enkazi; ani anaamubuusa?
10 Effumu lya kabaka teriivenga ku Yuda, Newakubadde omuggo gw'oyo afuga teguuvenga wakati mu bigere bye, Okutuusa Siiro lw'alijja; N'oyo abantu gwe banaawuliranga.
11 Ng'asiba omwana w'ensolo ye ku muzabbibu, N'omwana w'endogoyi ye ku muzabbibu ogusinga obulungi; Yayoza ebyambalo bye n'omwenge, N'engoye ze n'omusaayi gw'ezzabbibu:
12 Amaaso ge ganaamyukanga n'omwenge, N'amannyo ge ganaatukulanga n'amata.
13 Zebbulooni anaatuulanga ku ttale ly'ennyanja: Anaabanga omwalo ogw'amaato; N'ensalo ye eneebanga ku Sidoni.
14 Isakaali ye ndogoyi erina amaanyi, Egalamira awali ebisibo by'endiga:
15 N'alaba okuwummula nga kulungi, N'ensi nga ya kwesiima; N'akutamya ekibegabega kye okusitula, N'afuuka omuddu alagirwa emirimu.
16 Ddaani anaasaliranga abantu be emisango, Ye nga kye kika mu bika bya Isiraeri.
17 Ddaani anaabanga omusota mu luguudo, Embalasaasa mu kkubo, Eruma embalaasi ebinuulo, N'okugalanjuka ey'ebagadde n'agalanjuka.
18 Nindiridde obulokozi bwo, ai Mukama.
19 Gaadi, ekibiina kirimunyigiriza: Naye alinyigiriza ekisinziiro kyabwe.
20 Mu Aseri emmere ye eneebanga ngimu, Anaaleetanga enva ennungi eza kabaka.
21 Nafutaali ye mpeewo esumuluddwa: Ayogera ebigambo ebirungi.
22 Yusufu lye ttabi eribala ennyo. Ettabi eribala ennyo awali oluzzi; Abaana be babuna bbugwe.
23 Abalasa obusaale baamunakuwaza nnyo, Baamulasa, baamuyigganya:
24 Naye omutego gwe ne gunywera n'amaanyi, N'emikono gy'engalo ze ne giweebwa amaanyi, Eri emikono gy'Omuyinza wa Yakobo, (Omuva omusumba, ejjinja lya Isiraeri,)
25 Ye Katonda wa kitaawo, anaakubeeranga, Ye Muyinza w'ebintu byonna, anaakuwanga omukisa, Omukisa oguva mu ggulu waggulu, N'omukisa oguva mu nnyanja egalamira wansi, N'omukisa oguva mu mabeere, n'oguva mu lubuto.
26 Omukisa gwa kitaawo Gusingidde ddala omukisa gwa bajjajja bange, Okutuusa ku nsalo ey'enkomerero: ey'ensozi ezitaliggwaawo: Gunaabanga ku mutwe gwa Yusufu.
27 Benyamini gwe musege ogunyaga: Enkya anaalyanga omuyiggo, Era akawungeezi anaagabanga omunyago.
28 Ebyo byonna bye bika bya Isiraeri ekkumi n'ebibiri: n'ebyo kitaabwe bye yababuulira n'abasabira omukisa; buli muntu ng'omukisa gwe bwe gwali bwe yabasabira bw'atyo omukisa.
29 N'abakuutira, n’abagamba nti ŋŋenda okutwalibwa awali abantu bange: munziikanga wamu ne bajjajja bange mu mpuku eri mu nnimiro ya Efulooni Omukiiti,
30 mu mpuku eri mu nnimiro ya Makupeera, eri mu maaso ga Mamule, mu nsi ya Kanani, Efulooni Omukiiti gye yaguza Ibulayimu awamu n'ennimiro okuba obutaka obw'okuziikangamu:
31 eyo gye baaziika Ibulayimu ne Saala mukazi we; eyo gye baaziika Isaaka ne Lebbeeka mukazi we; era eyo gye nnaziika Leeya:
32 ennimiro n'empuku egirimu, abaana ba Keesi gye baabaguza.
33 Awo Yakobo bwe yamala okukuutira abaana be, n'afunya amagulu ge ku kitanda, n'ata obulamu, n'atwalibwa eri abantu be.


text:
Isaaya Isaiah
Chapter 22
1 Omugugu ogw'ekiwonvu eky'okwolesebwa. Obadde otya kaakano, n'okulianya n'olinnyira ddala waggulu ku nnyumba?
2 Ggwe ajjudde okuleekaana, ekibuga eky'oluyoogaano, ekibuga eky'essanyu; ababo abattibwa tebattibwa na kitala, so tebafiiridde mu ntalo.
3 Abakufuga bonna baddukira wamu, baasibibwa abalasi: bonna abaasangibwa ku babo baasibirwa wamu, baddukira wala.
4 Kyennava njogera nti Mukyuse amaaso gammwe obutandaba, naakaaba nnyo amaziga; temutegana kunsanyusa olw'okunyagibwa kw'omuwala w'abantu bange.
5 Kubanga lwe lunaku olw'okukeŋŋentererwako era olw'okulinnyirirwako, era olw'okubuusizabuusizaako, oluva eri Mukama, Mukama ow'eggye mu kiwonvu eky'okwolesebwa; okumenyamenya bbugwe, n'okukaaba eri ensozi.
6 Eramu n'ayambalira omufuko, wamu n'amagaali ag'abasajja n'abeebagala embalaasi; Kiira n'asabuukulula engabo.
7 Awo olwatuuka ebiwonvu byo ebisinga obulungi ne bijjula amagaali, n'abeebagala embalaasi, ne batalira mu mulyango.
8 N'aggyawo ekibikka ku Yuda; n'otunuulira ku lunaku luli ebyokulwanyisa ebyali mu nnyumba ey'omu kibira.
9 Ne mulaba ebituli ebyawagulwa mu kibuga kya Dawudi, nga bingi: ne mukuŋŋaanya amazzi ag'ekidiba ekya wansi.
10 Ne mubala ennyumba ez'omu Yerusaalemi, ne mumenyaamenya ennyumba okunyweza bbugwe.
11 Era ne musimira ekidiba amazzi ag'ekidiba eky'edda wakati wa babbugwe bombi: naye ne mutatunuulira oyo eyagira kino, so temwalowooza oyo eyakikola edda ennyo.
12 Era ku lunaku luli Mukama, Mukama ow'eggye, n'ayita abantu okukaaba amaziga n'okuwuubaala n'okumwa ebiwalaata n'okwesiba ebibukutu:
13 era, laba ssanyu na kujaguza, kutta nte na kutta ndiga, kulya nnyama na kunywa mwenge: tulye tunywe kubanga enkya tunaafa.
14 Mukama ow'eggye ne yeebikkulira mu matu gange nti Mazima obutali butuukirivu buno tebulirongoosebwa okubavaako okutuusa lwe mulifa, bw'ayogera Mukama, Mukama ow'eggye.
15 Bw'atyo bw'ayogera Mukama; Mukama ow'eggye, nti Weegendere eri omuwanika oyo, ye Sebuna, ye mukulu w'ennyumba, oyogere nti
16 Okola ki wano? era ani gw'olina wano n'okwebajjira ne weebajjira wano entaana? ng'omubajjira entaana waggulu, nga yeetemera ennyumba mu lwazi!
17 Laba, Mukama alikukasuka lwa maanyi ng'omusajja ow'amaanyi; weewaawo, alikusabikira ddala.
18 Talirema kukyuka n'akukasuka ng'omupiira mu nsi engazi; eyo gy'olifiira, era eyo amagaali ag'ekitiibwa kyo gye galibeera, ggwe ensonyi z'ennyumba ya mukama wo.
19 Nange ndikuggya mu bwami bwo, era alikussa okuva mu bukulu bwo.
20 Awo ku lunaku luli ndiyita omuddu wange Eriyakimu mutabani wa Kirukiya:
21 era ndimwambaza ekyambalo kyo, ne mmunyweza n'olukoba lwo, era ndimuteresa okufuga kwo mu mukono gwe: era aliba kitaabwe eri abo abatuula mu Yerusaalemi n'eri ennyumba ya Yuda.
22 N'ekisumuluzo eky'ennyumba ya Dawudi ndikiteeka ku kibegabega kye; era aliggulawo so tewaliba aggalawo; era aliggalawo so tewaliba aggulawo.
23 Era ndimukomerera ng'enninga mu kifo ekinywevu; era aliba ntebe ya kitiibwa eri ennyumba ya kitaawe.
24 Era balimuwanikako ekitiibwa kyonna eky'ennyumba ya kitaawe, ab'enda n'ezzadde, buli kintu ekitono, okuva ku bukompe okutuuka ku bita byonna.
25 Ku lunaku luli, bw'ayogera Mukama ow'eggye, enninga eyakomererwa mu kifo ekinywevu erisimbuka; era eritemebwawo n'egwa, n'omugugu ogwali ku yo gulisalibwako; kubanga Mukama akyogedde.


text:
2 Bassekabaka 2 Kings
Chapter 23
1 Awo kabaka n'atuma, ne bakuŋŋaanyiza gy'ali abakadde bonna aba Yuda n'ab'e Yerusaalemi.
2 Kabaka n'ayambuka mu nnyumba ya Mukama, n'abasajja bonna aba Yuda ne bonna abatuula mu Yerusaalemi wamu naye ne bakabona ne bannabbi n'abantu bonna, abato n'abakulu: n'asoma mu matu gaabwe ebigambo byonna eby'ekitabo eky'endagaano ekizuuliddwa mu nnyumba ya Mukama.
3 Kabaka n'ayimirira awali empagi n'alagaanira endagaano mu maaso ga Mukama okutambula okugoberera Mukama n'okukwata amateeka ge n'ebyo bye yategeeza n'ebiragiro bye n'omutima gwe gwonna n'emmeeme ye yonna okunyweza ebigambo by'endagaano eno ebyawandiikibwa mu kitabo kino: abantu bonna ne bayimirira okwesibira endagaano.
4 Awo kabaka n'alagira Kirukiya kabona asinga obukulu ne bakabona ab'omutindo ogw'okubiri n'abaggazi, okufulumya mu yeekaalu ya Mukama ebintu byonna ebyakolerwa Baali ne Asera n'eggye lyonna ery'omu ggulu: n'abyokera ebweru wa Yerusaalemi mu ttale eriri ku Kiduloni, n'evvu lyabyo n'alitwala e Beseri.
5 N'aggyawo bakabona abaasinza ebifaananyi bakabaka ba Yuda be baayawula okwoterereza obubaane ku bifo ebigulumivu mu bibuga bya Yuda ne mu bifo ebyetooloode Yerusaalemi; n'abo abaayotererezanga obubaane Baali n'enjuba n'omwezi n'emmunyeenye n'eggye lyonna ery'omu ggulu.
6 N'aggya Asera mu nnyumba ya Mukama ebweru wa Yerusaatemi n'akireeta ku kagga Kiduloni n'akyokera ku kagga Kiduloni n'akirinnyirira n'akifuula effufugge n’asuula effufugge lyakyo ku malaalo g'abakopi.
7 N'amenyamenya ennyumba ez'abaalyanga ebisiyaga ezaali mu nnyumba ya Mukama, abakazi gye baalukiriranga Asera ebitimbibwa.
8 N'aggya bakabona bonna mu bibuga bya Yuda, n'ayonoona ebifo ebigulumivu bakabona kwe baayoterezanga obubaane, okuva e Geba okuruuka e Beeruseba; n'amenyamenya ebifo ebigulumivu eby'oku nzigi ebyali awayingirirwa mu mulyango gwa Yoswa omukulu w'ekibuga, ebyali ku mukono ogwa kkono ogw'omuntu awali wankaaki w'ekibuga.
9 Era naye bakabona ab'ebifo ebigulumivu ne batayambuka eri ekyoto kya Mukama mu Yerusaalemi, naye ne baliiranga emigaati egitazimbulukuswa mu baganda baabwe.
10 Era n'ayonoona Tofesi ekiri mu kiwonvu eky'abaana ba Kinomu, omuntu yenna aleme okuyisa omwana we ow'obulenzi newakubadde ow'obuwala mu muliro eri Moleki.
11 N'aggyawo embalaasi bakabaka ba Yuda ze baali bawadde enjuba, awayingirirwa mu nnyumba ya Mukama, awali enju ya Nasanumereki omulaawe, eyaliraana yeekaalu; n'ayokya amagaali g'enjuba omuliro.
12 N'ebyoto ebyali waggulu ku nju eya waggulu eya Akazi, bakabaka ba Yuda bye baali bakoze, n'ebyoto Manase bye yali akoze, mu mpya zombi ez'ennyumba ya Mukama, kabaka n'abimenyamenya n'abisindika wansi okubiggyayo, n'asuula enfuufu yaabyo mu kagga Kiduloni.
13 N'ebifo ebigulumivu ebyayolekera Yerusaalemi ebyali ku mukono ogwa ddyo ogw'olusozi olw'obwonoonefu, Sulemaani kabaka wa Isiraeri bye yazimbira Asutaloosi omuzizo gw'Abasidoni ne Kemosi omuzizo gwa Mowaabu ne Mirukomu omuzizo gw'abaana ba Amoni, kabaka n'abyonoona.
14 N'amenyamenya empagi n'atema Baasera n'ajjuza ebifo byabwe amagumba g'abantu.
15 Era n'ekyoto ekyali e Beseri n'ekifo ekigulumivu n'abimenyamutabani wa Nebati eyayonoonyesa Isiraeri kye yakola, ekyoto ekyo n'ekifo ekigulumivu n'ebimenyamenya; n'ayokya ekifo ekigulumivu n'akirinnyirira n'akifuula effufugge n'ayokya Asera.
16 Awo Yosiya bwe yakebuka n'alaba amalaalo agali eyo ku lusozi; n'atuma n'aggya amagumba mu malaalo n'agookera ku kyoto n'akyonoona ng'ekigambo bwe kyali ekya Mukama omusajja wa Katonda kye yalangira eyalangira ebigambo bino.
17 Awo n'ayogera nti Kijjukizo ki ekyo kye ndaba? Abasajja ab'omu kibuga ne bamubuulira nti Ge malaalo g'omusajja wa Katonda eyava mu Yuda n'alangirira ebigambo ebyo by'okoze ku kyoto eky'omu Beseri.
18 N'ayogera nti Mumuleke; omuntu yenna aleme okusimula amagumba ge. Awo ne baleka amagumba ge wamu n'amagumba ga nnabbi eyava mu Samaliya.
19 Era n'amasabo gonna ag'ebifo ebigulumivu agaali mu bibuga eby'e Samaliya, bassekabaka ba Isiraeri ge baakola, okusunguwaza Mukama, Yosiya n'agaggyawo naakola ag'ebikolwa byonna bwe byali bye yakola mu Beseri.
20 N'attira bakabona bonna ab'ebifo ebigulumivu abali eyo ku byoto, n'abyokerako amagumba g'abantu; n'addayo e Yerusaalemi.
21 Awo kabaka n'alagira abantu bonna ng'ayogera nti Mukwate Okuyitako eri Mukama Katonda wammwe nga bwe kyawandiikibwa mu kitabo kino eky'endagaano.
22 Mazima tebaakwatanga Kuyitako okwenkana awo okuva ku mirembe gy'abalamuzi abaalamula Isiraeri newakubadde mu mirembe gyonna egya bassekabaka ba Isiraeri newakubadde mu gya bassekabaka ba Yuda;
23 naye mu mwaka ogw'ekkumi n'omunaana ogwa kabaka Yosiya ne bakwata Okuyitako okwo eri Mukama mu Yerusaalemi.
24 Era nate abo abaaliko emizimu n'abasawo ne baterafi n'ebifaananyi n'emizizo gyonna egyalabika mu nsi ya Yuda ne mu Yerusaalemi Yosiya n'abiggyawo, alyoke anyweze ebigambo eby'amateeka ebyawandiikibwa mu kitabo Kirukiya kabona kye yazuula mu nnyumba ya Mukama.
25 Era tewali kabaka eyamusooka eyamufaanana eyakyukira Mukama n'omutima gwe gwonna n'emmeeme ye yonna n'amaanyi ge gonna ng'amateeka ga Musa gonna bwe gali; so n'oluvannyuma lwe tewaagolokoka n'omu eyamufaanana.
26 Era naye Mukama n'atakyuka kuleka ekiruyi kye ekingi ekyabuubuusa obusungu bwe eri Yuda olw'okusunguwaza kwonna Manase kwe yamusunguwaza.
27 Mukama n'ayogera nti Ndiggyawo ne Yuda mu manso gange nga bwe nziyeewo Isiraeri, era ndisuula ekibuga kino kye nneeroboza, Yerusaalemi, n'ennyumba gye nnayogerako nti Erinnya lyange linaabanga eyo.
28 Era ebikolwa ebirala byonna ebya Yosiya ne byonna bye yakola tebyawandiikibwa mu kitabo eky'ebyomumirembe gya bassekabaka ba Yuda?
29 Ku mirembe gye Falaawoneko kabaka w'e Misiri n'atabaala kabaka w'e Bwasuli ku mugga Fulaati: Yosiya n'amutabaala: n'amuttira e Megiddo bwe yamulaba.
30 Abaddu be ne bamusitulira mu ggaali ng'afudde ne bamuggya e Megiddo, ne bamuleeta e Yerusaalemi ne bamuziika mu ntaana ye. Abantu ab'omu nsi ne batwala Yekoyakaazi mutabani wa Yosiya ne bamufukako amafuta ne bamufuula kabaka mu kifo kya kitaawe.
31 Yekoyakaazi, yali yaakamaze emyaka amakumi abiri mu esatu bwe yatanula okufuga; n'afugira emyezi esatu mu Yerusaalemi: ne nnyina erinnya lye yali Kamutali muwala wa Yeremiya ow'e Libuna.
32 N'akola ebyali mu maaso ga Mukama ebibi nga byonna bwe byali bajjajjaabe bye baakola.
33 Awo Falaawoneko n'amusibira mu masamba e Libula mu nsi y'e Kamasi aleme okufuga mu Yerusaalemi: n'asalira ensi omusolo ogw'effeeza talanta kikumi n'ezaabu talanta emu.
34 Awo Falaawoneko n'afuula Eriyakimu mutabani wa Yosiya kabaka mu kifo kya Yosiya kitaawe, n'awaanyisa erinnya lye, n'amutuuma Yekoyakimu: naye n'aggyayo Yekoyakaazi; n'ajja e Misiri n'afiira eyo.
35 Awo Yekoyakimu n'awa Falaawo effeeza n'ezaabu; naye n'asalira ensi ebintu okuwaayo effeeza eyo nga Falaawo bwe yalagira: yasolooza effeeza n'ezaabu ku bantu ab'omu nsi, ku buli muntu nga bwe yasalirwa ebintu, okubiwa Falaawoneko.
36 Yekoyakimu yali yaakamaze emyaka amakumi abiri mu etaano, bwe yatanula okufuga; n'afugira emyaka kkumi na gumu mu Yerusaalemi: ne nnyina erinnya lye yali Zebida muwala wa Pedaya ow'e Luuma.
37 N'akola ebyali mu maaso ga Mukama ebibi nga byonna bwe byali kitaawe bye yakola.


text:
Essuula 12
1 Mu biro ebyo kabaka Kerode n'agolola emikono okukola obubi abamu ab'omu kkanisa.
2 N'atta n'ekitala Yakobo muganda wa Yokaana.
3 Awo bwe yalaba nga Abayudaaya bakisiimye, ne yeeyongera okukwata ne Peetero. Ze nnaku ez'emigaati egitazimbulukuswa.
4 Bwe yamala okumukwata, n'amussa mu kkomera, n'amuwaayo eri basserikale kkumi na mukaaga okumukuuma kinnabana, ng'ayagala okumutwala mu maaso g'abantu Okuyitako nga kuwedde.
5 Awo Peetero n'akuumirwa mu kkomera: naye ab'ekkanisa ne banyiikiranga okumusabira eri Katonda.
6 Ku lunaku Kerode lwe yali ayagala okumutwalayo, mu kiro ekyo Peetero yali nga yeebase wakati w'abaserikale babiri, ng'asibiddwa n'enjegere bbiri, abakuumi baali ku luggi nga bakuuma ekkomera.
7 Laba, malayika wa Mukama n'ayimirira w'ali, okutangaala ne kujjula ekisenge, n'akuba Peetero mu mbiriizi n'amuzuukusa ng'agamba nti Yimuka mangu. Enjegere ne ziva ku mikono ne zigwa.
8 Malayika n'amugamba nti Weesibe, oyambale engatto zo. N'akola bw'atyo. N'amugamba nti Yambala ekyambalo kyo, ongoberere.
9 N'afuluma, n'amugoberera; so teyamanya nga bya mazima malayika by'akoze, naye yalowooza nti alabye kwolesebwa.
10 Bwe baayita ku bakuumi abaasookerwako n'ab'okubiri ne batuuka ku luggi olw'ekyuma oluyitibwako okutuuka mu kibuga: ne lubaggukirawo lwokka: ne bafuluma ne bayita mu kkubo limu; amangu ago malayika n'amuleka.
11 Peetero bwe yeddamu n'agamba nti Kaakano ntegedde mazima nga Mukama waffe atumye malayika n'anziya mu mukono gwa Kerode ne mu kusuubira kwonna okw'eggwanga ly'Abayudaaya.
12 Bwe yalowooza n'ajja mu nnyumba ya Malyamu eyali nnyina Yokaana erinnya lye ery'okubiri Makko, mwe baali bakuŋŋaanidde abangi nga basaba.
13 Peetero bwe yakonkona ku luggi olw'omu mulyango omuzaana n'ajja okuyitaba, erinnya lye Looda.
14 Bwe yategeera eddoboozi lya Peetero n'ataggulawo luggi olw'essanyu, naye n'ayingira mbiro n'agamba nti Peetero ayimiridde ebweru ku luggi.
15 Ne bamugamha nti Olaluse. Naye n'akaliriza nti Weewaawo. Ne bagamba nti Ye malayika we.
16 Naye Peetero ne yeeyongera okukonkona: awo bwe baggulawo ne bamulaba ne basamaalirira.
17 Naye bwe yabawenya n'omukono okusirika, n'ababuulira Mukama waffe bw'amuggye mu kkomera. N'agamba nti Mubuulire ebyo Yakobo n'ab'oluganda. N'avaayo n'agenda mu kifo awalala.
18 Awo bwe bwakya enkya, basserikale ne beegugumula nnyo nti Peetero nno abadde ki?
19 Kerode bwe yamunoonya n'atamulaba n'abuuliriza abakuumi n'alagira okubatta. N'ava mu Buyudaaya okugenda e Kayisaliya n'atuula eyo.
20 N'asunguwalira nnyo ab'e Ttuulo n'ab'e Sidoni: ne bajja gy'ali n'omwoyo gumu; bwe baakwanagana ne Bulasito omukulu w'omu nnyumba ya kabaka, ne basaba okubawa emirembe, kubanga ensi yaabwe eriisibwa bya mu nsi ya kabaka.
21 Awo ku lunaku olwalagaanyizibwa Kerode n'ayambala ebyambalo eby'obwakabaka, n'atuula ku ntebe, n'abagamba ebigambo.
22 Abantu bonna ne boogerera waggulu nti Eryo ddoboozi lya katonda, si lya muntu.
23 Amangu ago malayika wa Mukama n'amukuba, kubanga tawadde Katonda kitiibwa: n'aliibwa envunyu, n'afa.
24 Naye ekigambo kya Katonda ne kikula ne kyeyongeranga.
25 Balunabba ne Sawulo ne bakomawo okuva e Yerusaalemi, bwe baamala okutuukiriza okuweereza kwabwe, ne baleeta Yokaana erinnya lye ery'okubiri Makko.


text:
1 Samwiri 1 Samuel
Chapter 19
1 Awo Sawulo n'agamba Yonasaani mutabani we n'abaddu be bonna batte Dawudi. Naye Yonasaani mutabani wa Sawulo yamusanyukira yo Dawudi.
2 Yonasaani n'abuulira Dawudi ng'ayogera nti Sawulo kitange ayagala okukutta: kale nno kaakano, nkwegayiridde, weekuume enkya obeere mu kifo eky'ekyama weekise:
3 nange naafuluma ne nnyimirira ku mabbali ga kitange mu nnimiro mw'oli, era naateesa ne kitange ebigambo byo; era bwe ndiraba ekigambo kyonna, ndikubuulira.
4 Awo Yonasaani n'ayogera ne Sawulo kitaawe ng'atenda Dawudi obulungi n’amugamba nti Kabaka tayonoonanga muddu we Dawudi; kubanga takwonoonanga ggwe, era kubanga ebikolwa bye byabanga birungi nnyo gy'oli;
5 kubanga yateeka obulamu bwe mu mukono gwe n'akuba Omufirisuuti, Mukama n’akolera Isiraeri yenna obulokozi obukulu: wabulaba n'osanyuka: kale kiki ekikwagaza okwonoona omusaayi ogutaliiko musango, okutta Dawudi awatali nsonga?
6 Sawulo n'awulira eddoboozi lya Yonasaani: Sawulo n'alayira nti Mukama nga bwali omulamu, talittibwa.
7 Yonasaani n'ayita Dawudi, Yonasaani n'amutegeeza ebigambo ebyo byonna. Yonasaani n'aleeta Dawudi eri Sawulo, n'abanga mu maaso ge ng'olubereberye.
8 Ne waba entalo nate: Dawudi n'atabaala n'alwana n'Abafirisuuti, n'abatta olutta olunene; ne badduka mu maaso ge.
9 Awo omuzimu omubi ogwava eri Mukama gwali ku Sawulo, ng'atudde mu nnyumba ye ng'akute ffumu lye mu ngalo ze; ne Dawudi ng'akuba ennanga n'engalo ze:
10 Awo Sawulo n'agezaako okufumita Dawudi n'okumukwasa n'ekisenge n'effumu; naye ne yeemulula mu maaso ga Sawulo, n'akuba effumu mu kisenge: Dawudi n'adduka n'awona ekiro ekyo.
11 Awo Sawulo n'atuma ababaka mu nnyumba ya Dawudi, okumukuuma, bamutte enkya: Mikali mukazi wa Dawudi n'amubuulira ng'ayogera nti Bw'otoowonye bulamu bwo ekiro kino, onottibwa enkya.
12 Awo Mikali n'assiza Dawudi mu ddirisa: n'agenda n'adduka n'awona.
13 Mikali n'addira terafi n'amuteeka mu kitanda, n'ateeka ekigugu eky'ebyoya by'embuzi emutwetwe, n'akibikkako embugo.
14 Awo Sawulo bwe yatuma ababaka okukwata Dawudi, n'ayogera nti Alwadde.
15 Sawulo n'atuma ababaka okulaba Dawudi ng'ayogera nti Mumundeetere mu kitanda ndyoke mmutte.
16 Awo ababaka bwe baayingira, laba, terafi ng'ali mu kitanda, ekigugu eky'ebyoya by'embuzi nga kiri emutwetwe.
17 Sawulo n'agamba Mikali nti Onnimbidde ki bw'otyo, n'ota omulabe wange agende n'okuwona awonye? Mikali n'addamu Sawulo nti Yaŋŋambye nti Ka ŋŋende; nandikuttidde ki?
18 Awo Dawudi n'adduka n'awona n'ajja eri Samwiri e Laama, n'amubuulira byonna Sawulo bye yamukola. Ye ne Samwiri ne bagenda ne batuula e Nayosi.
19 Ne babuulira Sawulo nti Laba, Dawudi ali e Nayosi mu Laama.
20 Sawulo n'atuma ababaka okukwata Dawudi: awo bwe baalaba ekibiina kya bannabbi nga balagula ne Samwiri ng'ayimiridde nga gwe mutwe gwabwe, awo omwoyo gwa Katonda ne gujja ku babaka ba Sawulo, ne balagula nabo.
21 Awo bwe baamubuulira Sawulo, n'atuma ababaka abalala, era nabo ne balagula. Awo Sawulo n'atuma ababaka nate omulundi ogw'okusatu, era nabo ne balagula.
22 Awo naye n'agenda e Laama, n'ajja awali oluzzi olunene oluli e Seku: n'abuuza n'ayogera nti Bali ludda wa Samwiri ne Dawudi? Ne waba eyayogera nti Laba, bali e Nayosi mu Laama.
23 N'agendayo e Nayosi mu Laama: omwoyo gwa Katonda ne gujja ku ye era, ne yeeyongerayo n'alagula okutuusa lwe yajja e Nayosi mu Laama.
24 Era naye ne yeeyambulamu engoye ze, naye n'alagulira mu maaso ga Samwiri n'agalamira nga taliiko ky'ayambadde n'azibya obudde obwo n'akeesa obudde. Kyebava boogera nti Ne Sawulo ali mu bannabbi?


text:
BWE kiba nti Gavumenti ya Museveni efuuse yakulippaganiramu, ekyo kitalo ddala. Luli Jennifer Musisi ne Erias Lukwago be babadde boogerwako nga abalippaganidde mu Kampala, ate kati Katikkiro Amama Mbabazi ne Sipiika Rebecca Kadaga baabano be balippaganidde mu Palamenti.
Eggayang’ano lirabika lye lirippaganya abakungu b’embuga.Anti Amama Mababazi agamba nti, Kadaga yabayisizzaamu amaaso n’atuuza Palamenti nga baminisita ba Gavumenti tebaliiwo bali mu lusirika lwabwe e Munyonyo, Palamenti n’eteesa era neeyisa ekiteeso eky’okukungubagira Omuzira Nelson Mandela.
Mbabazi agamba nti, mu jjoogo eryabakoleddwaako mwabaddemu n’okubakolako “Kuuuu” Kadaga bwe yabaggyeko obuyinza n’abukwasa omukulembeze w’oludda oluvuganya Gavumenti Mafabi n’aba nga ye yasoosootodde ekiteeso kya Mandela ekisava bwekityo.
Kyokka Sipiika Kadaga agamba nti,baminisita baMuseveni balina olunkulu olugiriisa emmere nga gigalamidde. Agamba nti, olunkulu olwo lwe lwalobedde baminisita abo okuyimiriza ku lusirika lwabwe, bamale okwetaba mu kuyisa ekiteeso ekikungubagira Mandela.
Mu kulippagana kuno mulimu n’okwegera eryaanyi. Anti Mbabazi yagambye nti, okwagala n’obutayagala Kadaga ekiteeso kya Mandela alina okukikomyawo mu ddiiro kiteesebweko nga ne baminisita weebali.
Kyokka Kadaga bw’awulidde ekyo n’atema akakule ng’agamba nti be po ekiteeso ekyo Mbabazi anaakizza mu kabineeti, naye muPalamenti ye gy’akulira tekikyadda kubanga “ffe tetukola bikolemu”.
Kitalo, abakulu okutabuka batyo ate nga batabukira mu nnaku ez’okukungubagira Mandela omuzira ow’ensi yonna. Ye lwaki buli kiseera abakulu bano basalawo kulippaganira mu lwatu ensi ne yeerolera?
Sikulimba Mzee Zedde alabye ennaku! Kale teebereza tunaava tutya ku by’okukungubagira Madiba waffe eyatufuddeko ate netudda ku by’ebbinu ly’abakungu b’embuga abali mu ggayang’ano n’akanyoomonyoomo!
Nedda bagundi mutulekese. Bwe muneeyombyayombya ne mwekola obusolo ne mulippaganira mu kukungubagira Mandela, mujja kuswaza nnyo eggwanga lyaffe.
Aswaza eggwanga aba ayolekedde kukubwa bbalaayi mu mutwe n’afungalala.
Sikulimba.


text:
Bya MARTIN NDIJJO
MU kuyiiya oluyimba buli muyimbi abeera n’ekigendererwa kye. Abamu bafa ku kya kukola ‘hiiti’ nga tebafudde ku bubaka obululimu wabula Mesach Semakula agamba nti ye tasobola kuva ku mulamwa gwe ogw’okusomesa Bannayuganda.
Semakula alina oluyimba olupya lwe yakoledde vidiyo lw’atuumye ‘Namakula’, mw’ayise okubuulirira abakyala abafumbo okwewala ebikoosi ebiyinza oku boonoona nga bibawaga n’oku basigula okuva ku buvunannyizibwa bwabwe ng’abafumbo. Agamba, ‘Akusigula takugula…abo abakuwaga bakutomeza si banno, bba wo muwe ekitiibwa...”
Awa ekyokulabirako nti “Wano baba bapika nti abasajja tuvume, oluba okutuuka awaka ewuwe n’abiita nga ggwe owuwo osuza ku masiga nga ye owuwe bw’abikka”
Kwe kulabula nti, “Namakula, Namakula tokola ebituwemula by’olimu baaba… oyo folofotto….
Namakula, Namakula tokola ebikulalula ebyo by’olimu mwattu… oyo folofotto ..
Ssemakula ayogedde bwati ku luyimba luno:
Mwannyina wa Mesach ng'addidemu bba.
Olowooza obubaka obuli mu luyimba luno tobulwisizzayo?
Nedda ssebo. Teri kusoma kukadde, y’ensonga lwaki osanga obutabo bwe twasoma edda nakati bakyabusomesa.
Olowooza oluyimba luno lulina kye lugenda okutaasa?
Obubaka bwe nnaakafuna mu nnaku ebbiri nga vidiyo yaakafuluma obusiima kindaze nti ndi ku mulamwa era bangi bagenda kuganyulwamu.
Lwaki totandikidde ku ky’okusomesa ku nkuza y’abaana ab’obuwala?
N’olwo mululinde lujja. Mu kiseera kino njagadde kusooka kwogera n’abakulu kubanga waliwo abakuzibwa obulungi ne bakyuka mu bukulu.
Ate abasajja?
Kino tekiteekeddwa kuwa basajja mwagaanya kujooga bakyala babwe omusajja atalina mpisa naye alina okulongoosa, obufumbo okutambula obulungi.
Vidiyo yo wagikwatidde wa?
Mu maka agamu e Nateete.
Mu bantu abalala abali mu vidiyo eno ye muyimbi, Rema Namakula akola nga mwannyina wa Mesach gw’abuulirira, Sophie Gombya akola nga ssenga eyeegasse ku Mesach okubuulira mwannyina ne munnakatemba Wycliffe Luyombya nga ye muko.


text:
GGWE ANI ?
Nze Sarah Nambi (mu kifaananyi)
Obeera wa?
Mbeera Zzana ku lw’e Ntebe.
Olina emyaka emeka?
Ndi wa myaka 30.
Ozaalibwa wa?
Namayingo mu Busoga, era ndi Musoga.
Wafumbirwako?
Kituufu nnyo era nnazaalako omwana omu.
Kiki ekyakuggya mu bufumbo?
Ekyannemesa omusajja lwa kuba nti tetwali ba ggwanga limu. Bakadde be baali bamwagaliza wa ggwanga lye.
Kati wayiseewo bbanga ki?
Kati tuli mu myaka ebiri nga twawukanye.
Kati oyagala wa bisaanyizo ki?
Njagala musajja amanyi omukwano, eyazimba, alina omulimu ogw’obuvunaanyizibwa nga mwetegefu okugenda okumwanjula mu bakadde, ng’ali wakati w’emyaka 40-60. Sifa ku ggwanga.
Abakwetaaze bakoze batya okukufuna?
Bankubire ku ssimu 0787273890.
NZE Godfrey Wakooli. Mbeera Kateete mu Mukono. Nnasoma. Nnoonya omukazi ow’okuwasa. Njagala atya Katonda, ow’empisa, alina omulimu era ng’alina okwagala. Kuba ku 0754448672, 0779064369.
Nze Mike. Mbeera Kawuku. Njagala omuwala ow’emyaka 18-22. Nze nnina emyaka 25. Ndi musomesa. Ali siriyaasi akube 0754951416.
Nze Moses Nsubuga. Mbeera Kawaala. Nnina emyaka 45. Njagala alina siriimu, eyeesobola ow’emyaka 35-60. Kuba 0785913595.
Nze JB. Njagala omukazi ow’emyaka 25-45, eyazaalako nga mwetegefu okwekebeza omusaayi. Kuba tobiipinga 0774939703.
Nnoonya omukazi ow’empisa, atya Katonda, asobola okukola, omulungi, eyazaalako, ow’emyaka 19-26, Omusoga ng’amanyi omukwano mmuwase. Nze ndi wa myaka 35. Kuba 0784585834.
Nze Jose. Nnina emyaka 29. Ndi mweru. Mbeera Kampala era nkola.Ndabika bulungi. Njagala omukazi ow’emyaka 18-25, omukkakkamu, omulungi, atalina mwana ng’akola. Sifa ku ggwanga oba eddiini. Omuyaaye tokuba. Tujja kwekebeza omusaayi. Kuba 0759626848, 0706656509.
Nnoonya omukazi Omusiraamu nga mwetegefu okwekebeza omusaayi n’okuntwala ewaabwe annyanjuleyo. Kale ne bw’oba wazaalako sifaayo kasita obanga oli mweru nga n’empisa olina. Anneetaaze nkubira ku 0781619826.
Nnoonya omuwala omulungi anakkiriza okubeera nange, omwesigwa nga si muyaaye nga wa myaka 18-21. Nze nnina emyaka 21. Njagala gwe tunaateesa naye ne tutandika naye obulamu. Nkola era ssente zino zisobola okutubeezaawo. Kuba 0783575325.
NZE Harriet Nansereko 30 (mu kifaananyi.) Mbeera Naggulu. Nnina abaana basatu. Nnoonya omwami ow’okubeera naye obulamu bwange bwonna. Njagala akuze ebirowoozo, eyazimba, tapangisa ng’asobola okundabirira era nange mmulabirire n’okumulaga omukwano.
Njagala bufumbo tulyoke tukole amaka. Ne bw’aba alinayo abaana nja kubalabirira. Sisosola ggwanga wabula nga tasussa myaka 50. Kuba 0783091758.
Nnoonya omukazi omukkakkamu, ow’ekitiibwa, ow’empisa ng’alina ssente. Nze Rayern ,26. Ndi mukkakkamu era nnina eddiini. Omwetegefu okubeera nange kuba 0752288658.
Nnoonya omukazi alina ssente ng’ayagala omukwano. Siri muyaaye era sibyagala. Nnina emyaka 28. Njagala omukazi wa myaka 28-38. Kuba 0772165440.
Nnoonya omukazi amanyi omukwano, alinawo ne ku ssente nnange ninawo era sipangisa ate nneekozesa. Kuba 0777798188.
Nnoonya omukyala amanyi omukwano, alina empisa, ow’emyaka 18-30. Eyeddira Ente n’Ennyonyi totawaana. Nze nnina emyaka 38. Tujja kwekebeza omusaayi. Kuba 0775961703.
Nze Mubiru S. Nnina emyaka 29. Mbeera mu Kampala. Nnoonya omukyala akuze mu birowoozo, eyazaalako kuba nange nnazaalako nga wa myaka 25-52 tukole omukwano ogwa nnamaddala. Kuba 0782193720.
Nnoonya omukazi ow’emyaka 18- 25, omulungi ng’ayagala okukola. Ne bw’oba tolina ssente naye ng’olina empisa. Ndi wa myaka 28. Kuba 0759094761.
Nze nnina emyaka 28 era nkola. Njagala omukyala omulungi, alina empisa n’omulimu, ow’emyaka 19-24 nga mwetegefu okukola obufumbo nange. Njagala anaawa bazadde bange ekitiibwa ng’atya Katonda. Kuba 0784785883.
Nze Tony Ssegujja. Nnina emyaka 27. Nnoonya sugammami tutandike laavu. Ali siriyasi kuba 0781471048.
Nze John 50. Njagala omukazi ow’emyaka 35-40, omutonotono, Omulokole, Omusumba oba omuweereza omukulu mu Kkanisa, alina ku kasente ampase. Nze ndi mwetegefu okumukolera Kkanisa ennene. Ndi munenene era ndabika bulungi. Kuba 0753333 134. Omuyombi totawaana.
Nze Jussy 25. Nnoonya omukyala nga munene, afaanana bulungi, ali wakati w’emyaka 25-35. Omutuufu kuba 0706662470 twogere.
Nze Rashid Wassajja. Mbeera Wakiso. Nnina emyaka 29. Njagala omukyala Omusiraamu, ow’emyaka 18-27 , Omuganda nga wa ddembe. Ali siriyaasi nfunira ku 0706414216 twogere ebisingawo.
Nnoonya omuwala ow’okuwasa nga munene era mweru. Njagala yasomako, ali wakati w’emyaka 18-28. Ne bw’aba takola nja kumuwa omulimu. Nze John. Nnina emyaka 37. Nkubira ku 0784712906/0701712906. Atali siriyaasi tokuba.
Nnoonya omukyala Omunyarwanda, ow’akabina akanene oba Omuhima, Omunyankole ng’ali ku ddagala lya siriimu. Njagala atasussa myaka 28. Nkubira 0701076289.
Nnoonya omukzai ow’okuwasa ng’alina siriimu. Njagala Musiraamu yekka. Mwambalampale ne mmini totawaana. Kuba 0752124417.
Nnoonya omukyala Omusoga oba Omusamya nga wa myaka 25-38. Sifa ku ddiini. Nze Godfrey N. Ali siriyaasi kuba 0782724148 oba 0703698569.
NZE Nancirror Namugerwa. Nnina emyaka 22. Njagala omusajja ow’emyaka 35-60, Omuganda, Omunyarwanda oba Omusoga nga mugagga. Kuba 0751130756.
Nnoonya omwami omuntumulamu ate nga wa buvunaanyizibwa. Nnina emyaka 26. Kuba 0775479O56.
Nze Tina. Nnoonya omusajja atya Katonda, asobola okundabirira, ow’emyaka 30 n’okudda waggulu nga munene. Kuba 0756604355.
Nze Nansubuga. Nnina emyaka 37. Njagala omusajja wa myaka 38-50, Omusiraamu alina Iman, alina amaka ge. Njagala anampoowa. Saagala mwenzi. Nnazaalako. Tujja kwekebeza omusaayi. Ali siriyaasi kuba 0758140775.
Nnina emyaka 28. Nnoonya omwami omwesimbu, omukkakkamu, eyeewa ekitiibwa, alina eddiini, atya Katonda, ow’empisa. Ateekwa okuba nga mwetegefu okwekebeza omusaayi, alina omulimu, era ng’alina ssente ezinaatubeezzaawo. Njagala omwetegefu okumwanjulira bazadde bange. Ali siriyaasi kuba 0700160414.
Nze NH. Ndi ku ARVs. Ndi wa myaka 30. Nneetaaga omusajja ali ku ddagala lya ARVs mmufumbirwe. Njagala wa myaka 35-45, atalina mukazi, alina omulimu ogw’obuvunaanyizibwa kubanga nange nkola. Ateekwa okuba nga talina mukazi ate nga mwetegefu okwongera ssente mu bizinensi yange. Kuba 0756992072.
Nze Florence. Nnina emyaka 29. Nnoonya omusajja ow’emyaka 30-40, alina ku ssente, eyazimba, omwetegefu okukyala mu bakadde bange. Sifa ku ddiini. Nneddira Ngabi. Ndi wa kitema, wa katakketakke Njagala omusajja omwetegefu okugenda mu musaayi. Saagala wa bodaboda, wa takisi.
Ali siriyaasi kuba 0785086997.


text:
Zabbuli Psalms
Chapter 36
1 Ekyonoono ky'omubi kyogerera mu mutima gwange nti Tewali kutya Katonda mu maaso ge.
2 Kubanga yeenyumiririza mu maaso ge ye, Ng'obutali butuukirivu bwe tebulirabika ne bukyayibwa.
3 Ebigambo eby'akamwa ke bwe butali butuukirivu n'obulimba: Alese okuba n'amagezi n'okukola obulungi.
4 Ateesa obutali butuukirivu ku kitanda kye; Yeeteeka mu kkubo eritali ddungi; Takyawa bubi.
5 Ekisa kyo, ai Mukama, kiri mu ggulu Obwesige bwo bubuna ebbanga.
6 Obutuukirivu bwo buli ng'ensozi za Katonda; Emisango gyo bwe buziba obunene: Ai Mukama, ggwe owonya abantu n'ebisolo.
7 Ekisa kyo, ai Katonda, nga kya muwendo mungi! Era abaana b'abantu baddukira wansi w'ekisiikirize eky'ebiwaawaatiro byo.
8 Banakkusibwanga ddala obugevvu obw'ennyumba yo. Era onoobanywesanga ku mugga ogw'essanyu lyo.
9 Kubanga w'oli we wali oluzzi olw'obulamu: Mu musana gwo naffe mwe tunaalabiranga omusana.
10 Kale yongera ekisa kyo eri abo abakumanya; N'obutuukirivu bwo eri abo abalina omutima ogw'amazima.
11 Toganya kigere kya malala okunjijirako, Newakubadde omukono gw'omubi okungoba.
12 Eri gye bagudde abakola obutali butuukirivu; Bameggeddwa wansi, so tebaayinzenga kuyimuka.


text:
Isaaya Isaiah
Chapter 52
1 Zuukuka, zuukuka, yambala amaanyi go, ggwe Sayuuni; yambala ebyambalo byo eby'obuyonjo, ggwe Yerusaalemi, ekibuga ekitukuvu: kubanga okuva leero temukyayingiranga mu ggwe nate atali mukomole n'atali mulongoofu.
2 Weekunkumule enfuufu; golokoka otuule wansi, ggwe Yerusaalemi: weesumulule enjegere ez'omu bulago bwo, ggwe omuwala wa Sayuuni eyanyagibwa.
3 Kubanga bw'atyo bw'ayogera Mukama nti Mwatundirwa bwereere; era mulinunulibwa awatali ffeeza.
4 Kubanga bw'atyo bw'ayogera Mukama Katonda nti Olubereberye abantu bange baaserengeta e Misiri okutuulayo: Omwasuli n'abajooga ng'abalanga bwereere.
5 Kale nno kaakano nkola ki wano, bw'ayogera Mukama, kubanga abantu bange baatwalirwa bwereere? abo ababafuga bawowoggana, bw'ayogera Mukama, n'erinnya lyange bazibya obudde bulijjo okulivuma.
6 Abantu bange kyebaliva bamanya erinnya lyange: kyebaliva bamanya ku lunaku luli nga nze nzuuyo ayogera; laba, nze nzuuno.
7 Nga birungi ku nsozi ebigere by'oyo aleeta ebigambo ebirungi, alanga emirembe, aleeta ebigambo ebirungi eby'obulungi, alanga obulokozi; agamba Sayuuni nti Katonda wo afuga!
8 Eddoboozi ly'abasajja bo abakuuma! bayimusa eddoboozi, bayimbira wamu; kubanga baliraba eriiso n'eriiso, Mukama bw'alikomawo e Sayuuni.
9 Mubaguke okusanyuka, muyimbire wamu, mmwe ebifo eby'e Yerusaalemi ebyazika: kubanga Mukama asanyusizza abantu be, anunudde Yerusaalemi.
10 Mukama afungizizza omukono gwe omutukuvu mu maaso g'amawanga gonna; n'enkomerero zonna ez'ensi ziriraba obulokozi bwa Katonda waffe.
11 Mugende, mugende, muve omwo, temukomanga ku kintu kyonna ekitali kirongoofu; muve wakati mu ye: mubeerenga balongoofu, mmwe abasitula ebintu bya Mukama.
12 Kubanga temulivaamu nga mwanguyiriza so temuligenda nga mudduka: kubanga Mukama alibakulembera; era Katonda wa Isiraeri ye alibasemba.
13 Laba, omuweereza wange alikola n'amagezi, aliyimusibwa alisitulibwa, era aligulumira nnyo,
14 Ng'abangi bwe baakwewuunya, (amaaso ge gaayonooneka bwe gatyo okusinga omuntu yenna, n'embala ye okusinga abaana b'abantu,)
15 bw'atyo bw'alimansira amawanga amangi; bakabaka balibuniza obumwa bwabwe gy'ali: kubanga kye batabuulirwanga balikiraba; ne kye batawuliranga balikitegeera.


text:
1 Ebyomumirembe 1 Chronicles
Chapter 14
1 Kiramu kabaka w'e Ttuulo n'atuma ababaka eri Dawudi n'emivule n'abazimbi b'amayinja n'ababazzi, okumuzimbira ennyumba.
2 Dawudi n'ategeera nga Mukama amunywezezza okuba kabaka wa Isiraeri, kubanga obwakabaka bwe bwagulumizibwa waggulu, olw'abantu be Isiraeri.
3 Awo Dawudi ne yeeyongera okuwasa abakazi e Yerusaalemi: Dawudi ne yeeyongera okuzaala abaana ab'obulenzi n'ab'obuwala.
4 Era gano ge mannya g'abaana be yazaalira e Yerusaalemi; Sammuwa ne Sobabu, Nasani ne Sulemaani;
5 ne Ibukali ne Eriswa ne Erupereti;
6 ne Noga ne Nefegi ne Yafiya;
7 ne Erisaama ne Beeriyadda ne Erifereti.
8 Awo Abafirisuuti bwe baawulira Dawudi ng'afukiddwako amafuta okuba kabaka wa Isiraeri yenna, Abafirisuuti bonna ne bambuka okunoonya Dawudi: Dawudi n'akiwulira, n'abatabaala.
9 Era Abafirisuuti baali bazze ne bazinda ekiwonvu Lefayimu.
10 Dawudi n'abuuza Katonda ng'ayogera nti Ntabaale Abafirisuuti? era onoobagabula mu mukono gwange? Mukama n'amugamba nti Tabaala; kubanga ndibagabula mu mukono gwo.
11 Awo ne batabaala e Baaluperazimu, Dawudi n'abakubira eyo; Dawudi n'ayogera nti Katonda amenye abalabe bange n'omukono gwange, ng'amazzi bwe gamenyeka. Ekifo ekyo kyebaava bakituuma erinnya Baaluperazimu.
12 Ne baleka eyo bakatonda baabwe; Dawudi n'alagira ne babookya omuliro.
13 Abafirisuuti ne bazinda ekiwonvu nate olw'okubiri.
14 Dawudi n'abuuza nate Katonda; Katonda n'amugamba nti Totabaala okubagoberera: kyuka obaveeko, obatuukeko ng'abafuluma mu maaso g'emitugunda.
15 Awo olunaatuuka bw'onoowulira eddoboozi ery'okutambula ku masanso g'emitugunda, n'olyoka otabaala: kubanga Katonda atabadde okukukulembera okukuba eggye ery'Abafirisuuti.
16 Dawudi n'akola nga Katonda bwe yamulagira: ne bakuba eggye ery'Abafirisuuti okuva e Gibyoni okutuuka e Gezeri.
17 Ettutumo lya Dawudi ne libuna ensi zonna; Mukama n'aleeta entiisa ye ku mawanga gonna.


text:
Zabbuli Psalms
Chapter 75
1 Tukwebaza, ai Katonda; Twebaza kubanga erinnya lyo liri kumpi: Abantu boogera ku bikolwa byo eby'ekitalo.
2 Bwe ndiraba ebiro ebyateekebwawo, Ndisala emisango egy'ensonga.
3 Ensi n'abantu bonna abagituulamu biweddewo: Nze nsimbye empagi zaayo. (Seera)
4 Nagamba ab'ekyejo nti Temugiranga kyejo: N'ababi nti Temuyimusanga jjembe:
5 Temuyimusanga waggulu jjembe lyammwe Temwogeranga n'ensingo enkakanyavu.
6 Kubanga okugulumizibwa tekuva buvanjuba, Newakubadde ebugwanjuba, newakubadde obukiika obwa ddyo.
7 Naye Katonda ye mulamuzi: Atoowaza ono, n'oli amugulumiza.
8 Kubanga mu mukono gwa Mukama ekikompe mwekiri, n'omwenge gwamu guliko ejjovu; Kijjudde ogutabuddwamu, n'akifuka; Mazima ebbonda lyagwo ababi bonna ab'ensi balirikutamira, balirinywa.
9 Naye nze naabuuliranga emirembe gyonna, Naayimbanga okutendereza Katonda wa Yakobo.
10 Era n'amayembe gonna ag'ababi naagazikirizanga; Naye amayembe g'abatuukirivu ganaagulumizibwanga.